Ebrowyon 7 ABK\n4Mir ha meur yw! Abraham an ugheldas ynwedh a ros dhodho dega a'n preydh. 5Ha'n vebyon na a Levi, neb a dhegemmer an soedh a oferyas, a's teves gorhemmynn an lagha dhe gemmeres dega a'n bobel, henn yw a'ga breder, kynth yw an re ma ynwedh a dhiwglun Abraham. 6Mes an den ma, na veu sevys a'ga linyeth, a dhegemmeras dega a Abraham, ha'y venniga ev, neb a'n jevo an ambosow. 7Ha heb kontradia, neb yw le yw benniges gans neb yw gwell. 8Y'n eyl kas dega yw degemmerys gans tus varwel; y'n kas arall, gans onan, a neb yw destys anodho ev dhe vos yn few. 9Yn ken lavarow, Levi y honan, neb a dhegemmer degow, a dyli degow dhe Abraham, 10rag hwath yth esa yn diwglun y das pan dheuth Melkisedek er y bynn.


7Ha hemm o an us yn Ysrael y'n termyn eus passyes, rag kowlwul oll an negys a dhasprena neppyth po y geschanjya; y hwre gour diwiska y sandal ha'y ri dhe'n den arall. Henn o an fordh dhe fastya bargen yn Ysrael. 8Ytho an neskar a leveris dhe Boaz, ‘Gwra y brena ragos jy dha honan’, hag ev a dhiwiskas y sandal. 9Ena yn-medh Boaz dhe'n henavogyon hag oll dhe'n bobel, ‘Dustunioryon owgh hwi hedhyw my dhe brena dhiworth Naomi pup-tra a bewo Elimelek, Kilyon ha Mahlon, 10hag ynwedh my a gemmeras Ruth an Moabyades, gwreg Mahlon, yn gwreg dhymm, rag drehevel hanow an den marow war y eretons, ha ma na vo hanow an den marow kellys yn mysk y vreder nag a yet y dyller ev. Hwi yw dustunioryon hedhyw.’ 11Hag oll an bobel esa y'n yet, ha'n henavogyon, a worthybis, ‘Dustunioryon on ni. Re wrello an ARLOEDH dhe'n venyn usi ow tos a-berth y'th chi bos kepar ha Raghel ha Lea, neb aga diw a dhrehevis chi Ysrael, ha re siwenni yn Efratha ha dos ha bos den a vri yn Bethlehem. 12Re dheffo ha bos dha ji kepar ha chi Peres, a wrug Tamar dineythi dhe Yuda, der an has a wra Duw ri dhiso dhiworth an voren ma.’


Ysay 66 (ABK) - Bible Society\nBreus ha Govenek\n1Yndellma y lever an ARLOEDH:\nNev yw ow tron\nha'n norvys yw ow skavell-droes;\nple'ma'n chi a dhrehevowgh dhymm?\nple fydh ow fowesva?\n2Oll an taklow ma ow leuv a's gwrug,\nha dhymmo vy yw oll an taklow ma,\nyn-medh an ARLOEDH.\nHemm yw an den a wrav vri anodho,\nan den truan, trogh y spyrys,\nneb a gren orth ow ger.\n3Ladher ojyon yw kepar ha ladher gour;\nneb a sakrifi davas yw avello ev neb a derr konna ki;\nneb a dhrehav offrynn greun yw avello ev neb a offrynn goes hogh;\nneb a offrynn rann kovadh a frankynkys yw avello ev neb a vennik idol.\nI re dhewisas aga fordhow,\nhag yn aga thaklow kasadow aga enev y'n jeves delit.\n4Ytho my ynwedh a dhewis tebeldhyghtyans ragdha,\nha dri warnedha an taklow a berthons own anedha;\nrag pan elwis vy, denvyth ny worthybis,\nha pan gewsis vy, ny glewsons;\nmes i a wrug an pyth yw drog y'm dewlagas,\nha dewis an dra ny'm beu delit ynno.\n5Klewewgh ger an ARLOEDH,\nhwi neb a gren orth y er:\nAgas breder neb a'gas kas\nha'gas eskeas a-barth ow hanow\nre lavarsons, ‘Bedhes an ARLOEDH glorifiys,\nrag may hwellyn agas lowena!’\nMes i aga honan a gemmer meth.\n6Son tervans dhiworth an sita,\nson dhiworth an tempel!\nSon an ARLOEDH\nowth attyli gober dh'y eskerens!\n7Kyns bos yn gloesow\nhi a dhineythis,\nkyns es dell dheuth payn warnedhi\nhi a dhineythis mab.\n8Piw re glewas a neppyth haval dhe'n taklow ma?\nPiw re welas neppyth haval dhedha?\nA yll gwlas bos dineythys yn unn jydh,\npo kenedhel bos genys yn unn lamm?\nMes kettell dhallathas Sion lavurya\nhi a dhineythis hy mebyon.\n9A wrav vy terri an dorr igor\nha skonya dineythi?\nA wrav vy, neb a dhri dhe dhineythyans, skonya dh'y wul?\nyn-medh dha Dhuw.\n10Lowenhewgh gans Yerusalem ha bedhewgh heudh rygdhi,\noll hwi neb a's kar;\nlowenhewgh yn feur gensi,\noll hwi neb a gyn warnedhi;\n11may hyllowgh dena ha bos gwalghys\north hy bronn, ha bos konfortys;\nmay hyllowgh lapya gans delit\ndhiworth tethennow hy glori.\n12Rag yndellma y lever an ARLOEDH:\nAwottavy owth ystynn kres dhedha avel avon,\nha glori an kenedhlow avel avon ow fenna;\nha ty a dhen ha bos degys war hy klun,\nha leskys war hy dewlin.\n13Avel flogh yw konfortys gans y vamm,\nyndella my a'gas konfort;\nhwi a vydh konfortys yn Yerusalem.\nBreus ha Selwyans\n14Hwi a wel henna, ha'gas kolonn a lowenha;\nha glasa a wra agas eskern avel gwels;\nleuv an ARLOEDH a vydh aswonnys dh'y servysi,\nha'y sorr orth y eskerens.\n15Rag ott, an ARLOEDH a dheu gans tan,\nha'y jarettow avel korwyns,\ndhe attyli y sorr gans konnar,\nha'y geredh gans flammow tan.\n16Rag gans tan an ARLOEDH a wra breus,\nha gans y gledha, war oll kig;\nha pals vydh an re ledhys gans an ARLOEDH.\n17An re a omsaker hag omlanhe dhe vos bys y'n lowarthyow, ow siwya nebonan y'n kres,66:17 ow siwya nebonan y'n kres: Styr an Ebrow yw ankler. ow tybri kig an mogh, ha'n dra gasadow, ha'n logosenn, a dheu dhe dhiwedh war-barth, yn-medh an ARLOEDH.\n18My a woer aga gweythyow ha'ga thybyansow, ha my a dheu dhe guntell oll an kenedhlow ha'n tavosow; hag i a dheu ha gweles ow glori. 19My a sett arwoedh yn aga mysk, ha dannvon re a'n dhiankoryon anedha dhe'n kenedhlow, dhe Tarshish, dhe Put, ha dhe Lud, an re a denn an warak, dhe Tubal ha Yavan, an ynysow pell, na glewsons son ahanav, na weles ow glori; hag i a dhiskler ow glori yn mysk an kenedhlow. 20I a dhre oll agas breder dhiworth oll an kenedhlow avel offrynn dhe'n ARLOEDH, war vergh, hag yn charettow, hag yn gravathow, ha war vulyon, ha war gowrvergh, dhe'm menydh sans, Yerusalem, yn-medh an ARLOEDH, kepar dell dhre mebyon Ysrael offrynn yn lester glan dhe ji an ARLOEDH. 21Ynwedh re anedha my a gemmer dhe vos oferysi ha Levysi, yn-medh an ARLOEDH.\n22Rag kepar dell vydh an nevow nowydh ha'n norvys nowydh,\na wrav aga kreatya,\now sevel a-ragov, yn-medh an ARLOEDH,\nyndellma y sev agas has ha'gas hanow.\n23Dhiworth unn loer nowydh dhe loer nowydh arall,\nha dhiworth unn sabot dhe sabot arall,\noll kig a dheu dhe wordhya a-ragov,\n24Hag i a wra mos yn-mes ha mires orth korfow an dus a rebellyas er ow fynn, rag ny verow aga fryv ha'ga than ny vydh difeudhys, hag y fydhons kasadow dhe bub kig oll.


Ekklesiastes 7 (ABK) - Bible Society\nEkklesiastes 7 ABK\nBreus a-dro dhe Dhydhyow Anken\n1Hanow da yw gwell es unyent da,\nha dydh mernans yw gwell es dydh genesigeth.\n2Gwell yw mos dhe ji kynvann\nages mos dhe ji kevewi;\nrag bos mernans an denkys a beub oll\nha res yw dhe'n den bew kemmeres henna yn y golonn.\n3Gwell yw galar ages hwarth,\ndrefenn dre dristyns an fas y teu ha bos gwell an golonn.\n4Yma kolonn an dus fur yn chi kynvann,\nmes yma kolonn an fellyon yn chi plesour.\n5Gwell yw degemmeres keredhi a dhen fur\nages gour dhe woslowes orth kan fellyon.\n6Rag kepar ha dell yw krakkyans spern yn-dann galter,\nyndellma yw hwarth an foll.\nHemma ynwedh yw euveredh.\n7Yn sur arwask a dreyl an den fur dhe dhen foll,\nha ro a dhiswra an golonn.\n8Gwell yw diwedhva tra ages y dhalleth;\nyndellma gwell yw perthyans ages goeth.\n9Na fisten y'th spyrys dhe serri,\nrag sorr a bowes yn askra fellyon.\n10Na lavar, ‘Prag yth o an dydhyow kyns gwell es an dydhyow hedhyw?’\nNyns yw fur govynn henna.\n11Furneth gans ertach yw da,\nhag yma gwayn dhe'n re a wel an howl.\n12Rag furneth yw skovva, kepar ha dell yw mona skovva;\nmes gwayn godhvos a furneth yw hemma: ev a dhasvew an re a'n pew.\n13Gwel ober Duw.\nPiw a yll ewnhe an pyth a gammas?\n14Yn dydh sewena bydh lowen! Hag yn dydh a dhrog, gwra prederi a-dro dhe hemma. Duw re wrug an eyl ha'y gila, ma na allo denvyth diskudha travyth a hwyrvydh y'n termyn a dheu.\nBreus a-dro dhe Ewnder hag Anewnder\n15My re welas oll hemma y'm dydhyow euver: treweythyow den mas a verow spit dh'y ewnder, ha treweythyow tebelwas a vew pell spit dh'y dhrogoberow. 16Na vydh re wiryon, na hwath re fur, rag na vi jy yn ahwer. 17Na vydh re dhrog, ha na vydh foll: prag y fynnydh merwel re a-varr? 18Da yw ty dhe settya dalghenn y'n eyl gwarnyans, ha na wra gasa dha dhalghenn yn y gila; rag neb a berth own a Dhuw a dhienk dhiworth oll an taklow ma.\n19Furneth a re nerth dhe dhen fur, moy es deg rewler usi yn sita.\n20Rag nyns eus den gwiryon y'n norvys a wra dader ha ny begh mann.\n21Ynwedh na ro dha golonn dhe bup-tra a lever tus, ma na glewvi dha was orth dha villiga. 22Rag ty a woer y'th kolonn, ty dha honan dhe villiga tus erell lieskweyth.\n23My a brovas oll hemma dre furneth: my a leveris, ‘Sur, my a vynn bos fur’, mes yth esa pell dhiworthiv. 24An pyth a vo pell, ha down, pur dhown – piw a yll y gonvedhes? 25My a ombrederis y'm kolonn, may hwrellen hwilas ha hwithra ha konvedhes furneth ha resna, ha konvedhes droktra a follneth ha gokkineth a vuskokter. 26Ha my a gyv bos moy hwerow ages mernans an venyn neb yw hy holonn maglennow ha roesow, ha neb yw hy diwla bondys. Neb yw da a-rag Duw a dhienk dhiworti, mes maglennys yw an peghador gensi. 27‘Mir’, yn-medh an Pregowther, ‘hemma re gevis vy, onan hag onan, ha my ow hwilas an praga. 28Re beu ow enev orth y hwilas, ha ny'n kevis vy. Unn den yn mysk mil re gevis, mes benyn y'n oll an re ma ny gevis mann. 29Mir, hemma unnsel re gevis, Duw a wrug mab-den ewnhynsek, mes i, i re hwilas lies droktowl.’


Compare Bible readings for Dewteronomi 21 in the ABK and the BCN - Bible Society\nMoldrans gans Den Anaswonnys\n1Mar kevir den ledhys y'n tir a wra an ARLOEDH dha Dhuw y ri dhis dh'y erita, a'y wrowedh y'n gwel, ha nyns yw godhvedhys piw a'n gweskis, 2ena dha henavogyon ha'th vreusysi a yn-mes ha musura an pellder dhe'n trevow usi a-dro dhe'n den ledhys, 3ha henavogyon an dre yw nessa dhe'n den ledhys a gemmer lejek na veu gorrys dhe lavur ha na dennas yn-dann yew. 4Henavogyon an dre na a dhre an lejek yn-nans dhe nans a dhowr ow resek na veu gonedhys na plynsys, ha terri ena konna an lejek y'n nans. 5Ha'n oferysi, mebyon Levi, a nes; rag an ARLOEDH dha Dhuw a wrug aga dewis dh'y servya ha dhe venniga yn hanow an ARLOEDH; ha gansa y fydh breusys pub kedrynn ha pub strekys. 6Ena oll henavogyon an dre na, yw nessa dhe'n den ledhys, a wolgh aga diwla dres an lejek may feu hy honna terrys y'n nans. 7Ena i a worthyp ha leverel, ‘Ny wrug agan diwla skoellya an goes ma, na ny'n gwelas agan dewlagas. 8Gwra dehwelyans rag dha bobel Ysrael a dhasprensys, ARLOEDH, ha na ro kabel an goes gwiryon yn mysk dha bobel Ysrael.’ Hag y fydh dehwelyans a'n goes ragdha. 9Yndella ty a garth kabel an goes gwiryon dhiworthis, pan wredh an pyth yw ewn a-wel dhe'n ARLOEDH.\nDemmedhyans gans Kethes\n10Pan edh yn-mes dhe werrya erbynn dha eskerens, ha'n ARLOEDH dha Dhuw a's re y'th leuv, ha ty a's kemmer yn kethyon, 11ha ty a wel yn mysk an gethyon benyn teg hy semlans, ha ty a wra hy hara ha'y hemmeres avel dha wreg, 12ena ty a's dre a-bervedh y'th chi, ha hi a dregh gols hy fenn ha dyghtya hy ewines. 13Hi a dhiwisk a-dhiwarnedhi dillas hy hethneth ha triga y'th chi ha kyni rag hy thas ha'y mamm unn mis kowal, hag a-wosa ty a dheu dhedhi ha'y demmedhi ha hi a vydh dha wreg. 14Mar nyns osta pes da anedhi, ena gwra hy dannvon plepynag a vynno; na werth hi mann a vona, na wra hy dyghtya avel kethes, rag ty re's uvelhas.\nGwir an Kynsa-genys\n15Mars eus dhe wour diw wreg, onan gerys, ha'y ben skonys, hag i a dhineyth dhodho mebyon, an wreg yw kerys ha'n wreg yw kesys, ha'n kynsa-genys yw mab an wreg yw kesys, 16y'n jydh may re ev aga eretons dh'y vebyon, ny yll gul mab an wreg yw kerys an kynsa-genys yn le mab an wreg yw kesys; 17mes ev a aswonn an kynsa-genys, mab an wreg skonys, ow ri dhodho rann dhewblek a bup-tra eus dhodho, rag ev dhe vos kynsa frut y nerth gourel; dhodho gwir an kynsa-genys.\n18Mara'n jeffo gour mab gorth ha diwostydh, neb na woslow lev y das na lev y vamm, ha pan y'n kessydhyons ny woslow orta, 19ena y das ha'y vamm a sett dalghenn ynno ha'y dhri dhe-ves dhe henavogyon y dre, dhe yetys y dyller. 20Yn-medhons dhe henavogyon y dre, ‘Agan mab ma yw gorth ha diwostydh. Ny woslow agan lev; diswar yw, ha penn-medhow.’ 21Ena oll gwer y dre a'n labydh gans meyn, may farwo. Yndella ty a garth an drog a-dhiworthowgh, hag oll Ysrael a glew, ha perthi own.\nYnkleudhyans Korf Drogoberer a Veu Kregys\n22Mars eus yn gour pegh a dhervynn an mernans, hag ev yw gorrys dhe'n mernans, ha ty a'n kreg war wydhenn, 23na vedhes gesys y gorf dre nos war an wydhenn, mes ty a'n ynkleudh an keth jydh na, rag milligys gans Duw yw den kregys; ma na dhefolli dha dir a wra an ARLOEDH dha Dhuw y ri dhis avel eretons.


Oos an Rew - Wikipedia\nOos an Rew\nLate Pleistocene, Chibanian, Early Pleistocene\nOos an Rew po Oos an Yey yw term dororiethel po doroniethel usys yn diw fordh:\n ow styrya an keth tra ha rewlivans, hemm yw an spysow hir yn istori an Nor pan wre rew gorheri lower a enep an bys. Yma dustuni rag hwegh rewlivans meur y'n termyn eus passyes.\n ow kampolla dhe'n rewlivans meur diwettha, hemm yw an Oos Pleistocen.\nAn golinyans a-ugh a dhiskwedh bos dustuni rag pymp oos rew y'n termyn eus passyes (hag nebes tus a geworr unn aral, hemm yw an Rewlivans Pongola nans yw 2,900 milvil vledhen, mes kemyskys yw an dustuni rag henna).\nAn Oos Rew Pleistocen[golegi | pennfenten]\nWar dhiwedh an Oos Pliocen, Amerika Gledh hag Amerika Dhyghow, diberth kyns, veu kelmys gans konna tir tanow yntredha, hemm yw Kuldir Panama. Possybyl o dhe enevales mos a'n eyl dh'y ben, ha patronyow frosow keynvor a janjyas. Rewlivans a dhallathas yn Hanterkylgh an Gogledh nans yw a-dro dhe 2.7 milvil vledhen. Dres an Pleistocen a-varr (nans yw 2.7 - 0.8 milvil vledhen) hen dus a'n kinda Homo a dhallathas yn Afrika hag efani dres Afro-Eurasi oll. Nans yw a-dro dhe 0.8 milvil vledhen an kylgh a spysow rewlivel a janjyas a pub 41,000 vledhen dhe pub 100,000 bledhen. Diwedh an Pleistocen a welas efanyans tus arnowydh yn-mes a Afrika keffrys ha difeudhans pub eghen denel arall.\nDrefen bos kemmys a dhowr kelmys avel rew war an brastiryow, nivelyow ollvysel an mor o a-dro dhe 120 m yn-dann nivelyow a-lemmyn. Ytho Asi hag Amerika Gledh o kelmys gans tir le mayth yw an Mor Bering lemmyn. An brassa rann a Amerika Gledh hag Europa o yn-dann lienyow rew.\nNivelyow an mor y'n termyn a rew moyha\nPatron losowedh yn kres Oos an Rew\nEnevales an Oos Rew[golegi | pennfenten]\nPub brastir a welas displegyans enevales meur. An brassa niver anedha o hevelep orth enevales arnowydh, mes yth esa lower a varyans.\nYn Amerika Gledh yn-mysk lies aral o smilodon (an tiger lymm-dhensak), mastodon (eghen a olifans) ha'n bleydh euthyk ("dire wolf" yn Sowsnek). Eurasi a welas an mamoth (eghen aral a olifans), trongornvil gwlanek ha kowrgarow iwerdhonek. Yn Madagaskar o an edhen olifans ha trigys yn Mordir Nowydh o eghennow a moa hag er Haast.\nMamoth gwlanek (kledh) ha mastodon (dyghow)\nBleydh arnowydh (kledh) ha bleydh euthyk (dyghow)\nTirwel a Spayn yn Oos an Rew gans lewyon fow, trongornvil gwlanek, mamothes ha mergh\nEr Haast owth omsettya war moas\nDiwettha golegyans an folen ma a veu an 14 Metheven 2022, dhe 22:01.


Teknegieth - Wikipedia\nTeknegieth ("godhonieth kreft", a'n Hen Reka τέχνη, techne, "art, sleyneth, kalder leuv"), po teknologieth, yw gisyow ober, sleynethow, manerow ha argerdhow usys y'n askorrans gwara po gonisyow po yn kowlwrians a amkanow, kepar ha hwithrans godhoniethek. Teknegieth a yll bos an godhvos a isyow ober, argerdhow, hag erel po teknegieth a yll bos neythys yn jynnys rag esya oberi heb godhvos manylys a'ga oberyans.\nTus a yll devnydhya teknegieth rag:\nAskorra gwara po gonisyow\nKowlwul amkanow, kepar ha hwithrans godhonieth po danvon sterlestri dhe'n loor\nAssoylya kudynnow, kepar ha kleves po divotter\nGul taklow a wren seulabrys esya\nAn furv sempla a deknegieth yw an displegyans hag us a doulys selvennel. An dismyk kynsistorek a doulys men furvys, sewyes gans an diskudhans a fatel rewlir tan, a voghhes fentennow boos. An Hweldro Neolithek a ystynnas hemma, ha peswarplegya an sosten kavadow. Dismyk an ros a weresas denses dhe rewlya ha viajya y'ga kerghynnedh. Dismygow erel, kepar ha'n gorhel, a weresas tus dhe dreusperthi gwara ha'ga honan. Teknegieth kedhlow, kepar hag an gwask-pryntya, an pellgowser, ha'n kesrosweyth, a ledyas dhe ollvyselheans.\nYma lies effeyth a deknegieth. Hi a weresas gans displegyans a erbysiethow moy avonsys (an erbysieth ollvysel a'n jydh hedhyw y'ga mysk) hag amyttya sevel renkas sygerneth. Lies argerdh teknegel a askorr is-askorasow henwys defolyans hag i a dhiskarg asnodhow naturel ha kisya kerghynnedh an Nor.\nYma dadhlow filosofek yn kever devnydh teknegieth, gans fowt akord ow tochya mar kwra teknegieth gwellhe bewnans denses po na. Neo-Luddieth, direwl-primitivieth ha gwayansow haval a wrug kabli teknegieth. I a lever y hwra teknegieth kisya an kergynnedh hag estrenegi tus. Skoodhyans a dybyansow kepar ha treusdhenelieth a wel avonsyans teknegel dhe besya avel da ha dhe les dhe'n gemeneth ha dhe dus.


Haven Season 4 เมืองอาถรรพ์ ปี 4 [พากย์ไทย] ดูซีรี่ย์ออนไลน์ Series108 ซีรี่ย์ซับไทย พากย์ไทย ดูซีรี่ย์ netflix Series108 รวบรวมทุกซีรี่ส์ไว้ที่นี่ที่เดียว ซีรี่ย์ซับไทย พากย์ไทย อัพเดทซี่รี่ย์ใหม่ๆทุกวัน\nดูซีรี่ย์ฝรั่ง Haven Season 4 เมืองอาถรรพ์ ปี 4 [พากย์ไทย] HD\nHaven Season 4 – EP. 1\nHaven Season 4 – EP. 2\nHaven Season 4 – EP. 3\nHaven Season 4 – EP. 4\nHaven Season 4 – EP. 5\nHaven Season 4 – EP. 6\nHaven Season 4 – EP. 7\nHaven Season 4 – EP. 8\nHaven Season 4 – EP. 9\nHaven Season 4 – EP. 10\nHaven Season 4 – EP. 11\nHaven Season 4 – EP. 12\nHaven Season 4 – EP. 13 END\nซีรี่ส์จีน-ไต้หวัน / Taiwan-China Series 50\nซีรี่ส์ฝรั่ง / USA Series 386\nSuperman and Lois Season 2 [ซับไทย]


Istoris Du – Kresen Kernow\nHome Agan kuntellow Gidys dhe’n kuntellow Istoris Du\nYth eson ni y’n eur ma owth oberi war ragdres dhe aswon kuntellyansow ha taklow meur aga bri y’gan kuntellyansow ow tochya istoris Du. Hemm a vydh tamm ober a vri, desinys dh’y wul esya dhe gavos taklennow ha diskudha istoris kelys kyns es hemma.\nYth yw ragdres a lies kinda, mes ni a dhallathasdre brederi a’n pyth a dhiskudh agan kuntellyansow kernewek a-dro dhe’n Kenwerth Kethyon Treusatlantek.\nAgan kovadhow pluw a syns niver a vesydhyansowa dus Dhu, ow komprehendya nebes omjunys dhe’n Kenwerth Kethyon Treusatlantek. Rag ensampel, “Rachel Chapman…an Pyth a Vrs. Chapman a Fowydh” a veu besydhyes yn 1746 hag yma ensamplys pals erell yw rekordys. Agan kuntellyansow teylu, stat ha laghysi ynwedh a syns ynna kemynskrifow, gobrenansow ha mappow ow tochya perghenogeth a dus kethhes, menystra korslannow sugra, ha moy. Mirewgh orth Gid kuntellow Kresen Kernow – an Kenwerth Kethyon Treusatlantek ha’n Karib (Sowsnek), po gwelewgh agan diskwedhyans Diskudha Istoris Du yn Kernow rag trovya moy.\nYth eson ni ow mires orth hwithra eghennow erel a istori ollvysel, yn unn gomprehendya an pyth a wra diskudha agan kuntellyansow a-dro dhe omvyskans tus kernewek yn trevesigethow bretennek, ha strokas an divroans kernewek yn feur war boblansow genesik yn broyow kepar hag Afrika Soth hag Ostrali. Yth eson ni ow restra gwell agan menegva may fo esya kavos taklow, ha hwithra skrifennow unnik rag gweles an pyth a dhiskudhons ha konvedhes aga bri. Hemm yw ragdres a bes, ytho gwra dasjeckya, mar pleg, rag nowydhheansow ha kedhlow pella. An Gid kuntellow Kresen Kernow – Afrika (Sowsnek) a alsa bos dhe les, hag yma y’gan gid kuntellow Kernowyon dramor manylyon kelmys orto.\nYth aswonyn bos y’gan menegva nebes termow yw divlas, ha nebes a’s teves styryow re janjyas dres an osow. Yma termow a’n par na a-berth yn nebes kovadhow derowel re beu gwithys rag kedhla dhe dhevnydhyoryon gnas ha dalgh an fentynnyow perthynek. Ny wrons i dastewynnya breusow an Gonis Kovskrifennow ha Studhyansow Kernewek. Edrek a’gan beus a offens a vo kawsys drefen ni dhe gomprehendya an termys ma.\nTermys hwithra alhwedh: Caribbean, Transatlantic Slave Trade, Enslavement, Slavery, Black history, Africa, colonial, colonialism\nDyllansow alhwedh: The Cornish in the Caribbean by Sue Appleby; Music and Musicians in early 19th century Cornwall, The world of Joseph Emidy – slave, violinist and composer by Richard McGrady; see individual collections guides for more specific examples


Priweyth - Wikipedia\nPriweyth yw an stoff soled gwrys a bri. Eghennow posek yw priweyth dor (earthenware), priweyth men (stoneware) ha priweyth China (porcelain). An tyller mayth yw gwrys priweyth yw priweythva. Priweyth a styr art po kreft an priweyther po gwrians priweyth.\nteknek artys gweladow\nPriweyth lymnys Hen Ejyp yn gwithti yn Paris, Pow Frynk\nPriweyth dor sempel rag devnydh pubdedhyek: priweyth diskudhys yn Çatal Höyük - hweghves milvledhen KOK\nArtek ha hewul: lester bleujyow grek gans figurys rudh yn shap krater, ynter 470 ha 460 KOK, gans an lymner Altamura\nTaklow priweyth yw gwrys a bri glyb kemyskys ha stoffow erel. Awosa i yw res yn forn arbennik (oden) yn tempredhow ughel. Gorra tan y'n pri a'n kalesha. An priweythor a worr kenn gwedrek wosa henna kyns gorra tan ynno arta. An kenn gwedrek a wra enep an priweyth splann, afinys ha stanch.\nTreweythyow priweythoryon a wra taklow nag eus devnydh dhedha, mes dell yw artek po gwavyansow hepken. Taklow priweyth heb kenn gwedrek yw henwys bisque po priweyth dor. An gwella taklow priweyth, gwrys a briweyth China, yw krev mes treusplanadow.\nPriweyth a dhallathas kyns an oos Neolithek. An ensampel a-varra diskudhys yw a Europa est, dedhyes nans yw 25,000 bledhen po a-varra. Figur benen yw aswonnys avel 'Gwener Dolní Věstonice', a dyller paleolithek yn Moravia, Pow Chek. Gwrys veu martesen avel rann a dhevos frothuster.\nA-dhia devisyans ammeth, ha drehevel citys, kofennow rag boos ha diwes yw kevys yn ogas pub tyller hendhyskoniethel.\nStyr an Priweythvaow yw ranndir Stoke-on-Trent yn Pow Sows. Yth esa hwegh tre, Tunstall, Burslem, Hanley, Stoke, Fenton and Longton, oll anedha rann a Stoke-on-Trent lemmyn.\nAn ranndir ma o kres an diwysyans priweyth sowsnek. Yth esa proviansow leel a bri, holan, plomm ha glow. Dowrgleudhyow veu usys rag treusperthi an askorras dhe remenans an pow. An ranndir a esperthas priweyth 200 bledhen, 1760 dhe 1960. Onan a briweythoryon moyha a vri a Stoke-on-Trent o Clarice Cliff. Lestri plastek wosa Nessa Bresel an Bys hag askorrans priweyth isel y bris a dhistruis an diwysyans priweyth y'n Priweythvaow.\nDen ow kul priweyth\nRos goth priweyther yn Erfurt, Almayn\nBenen ow kul priweyth\nEnsampel a blat Clarice Cliff\nLast edited on 30 Ebrel 2022, at 15:22\nDiwettha golegyans an folen ma a veu an 30 Ebrel 2022, dhe 15:22.


Compare Bible readings for 1 Korinth 13 in the ABK and the BCN - Bible Society\n1 Korinth13 ABK\n1Mar lavarren yn tavosow a dus hag a eledh, ha my heb kerensa, brest ughel y son po symbal ow tynkyal y fien. 2Ha mar pe dhymm galloes dhe brofoesa, ha mar konvetthen pub kevrin ha pub oll godhvos, ha mar pe dhymm fydh gowal may hallen tenna dhe-ves menydhyow, ha my heb kerensa, ny vien travyth. 3Ha mar rannen ow fythow oll, ha mar rollen ow horf dh'y leski,13:3 dh'y leski: War-lergh re a'n dornskrifow may fostyen. ha my heb kerensa, ny via kammenn dhe'm les.\n4Pell ow perthi yma kerensa; kuv yw kerensa, ny berth avi; kerensa ny vost, nyns yw goethus, 5ny omdhek heb onester, ny hwila hy les hy honan, nyns yw es hy serri, ny wra vri a dhrokoleth, 6ny's teves heudhder yn kammwrians, mes heudhhes yw y'n gwiryonedh. 7Hi a berth pup-tra, a grys pup-tra, a wayt pup-tra, a wodhev pup-tra.\n8Kerensa ny fyll nevra; mes mars eus profoesansow, i a wra gorfenna; po tavosow, i a wra difygya; po godhvos, ev a wra gorfenna. 9Rag yn rann ni a woer hag yn rann ni a brofoes; 10mes pan dheu an pyth yw perfydh, gorfenna a wra an pyth usi yn rann. 11Pan en vy flogh, my a leveri avel flogh, my a dybi avel flogh, my a resna avel flogh; pan dheuth ha bos gour, my a worras dhe-ves traow a flogholeth. 12Rag lemmyn, ni a wel yn gweder, yn tewl, mes ena fas orth fas; lemmyn my a woer yn rann, mes ena my a wra aswonn yn tien, kepar dell ov vy aswonnys yn tien. 13Ytho, lemmyn y pes fydh, govenek ha kerensa, aga thri; mes an brassa a'n re ma yw kerensa.\nPaul_168380 - 2 months ago\nBible Society - 2 months ago


Rosweyth Kovskrifennow Kernewek (RKK) – Kresen Kernow\nHome A-dro dhyn Rosweyth Kovskrifennow Kernewek (RKK)\nRKK yw rosweyth sewen heb kost a voy ages 80 kowethyans kovskrifen hag ertach dres Kernow. Omjunya gans RKK yw hyns splann dhe gavos skoodhyans dhyworth kowetha ha galwesigyon, klewes a-dro dhe jonsyow fondyans ha trenyans, rosweytha gans tus erel usi ow kwitha kovskrifvaow hag omnowedhi a-dro dhe ragdresow kovskrifva leel, ranndiryel ha kenedhlek. An bagas a gomprehend pubonan a govskrifvaow kemeneth ha galwesik selys hir bys kovskrifvaow bysyel byghan nowydh, kovskrifvaow a-berveth fondyansow erel ha bagasow ertach hag istori teythyek.\nGwriansow ha darvosow RKK\nKuntellesow rosweytha trymisyek orth tylleryow divers eseli.\nTowlen drenya ow komprehendya sawyans ha gwith kuntellow, renkya kovskrivennow hag eghennow a skriven, fentynnyow warlinen, istori der anow, rivenegyans, paleografek, dineythi gober ha daswrians a derosa.\nSedhogow trenya ha kussulya 1-dhe-1 rag kowethyansow unnik, po yn agas tre po yn Kresen Kernow, po der ebost po pellgows.\nNowydhheansow e-bost a-dro dhe nowodhow, trenyans ha chonsyow arghasans.\nKevarwedhyador eseli warlinen.\nVysytyansow bagas rag agas bodhogyon/mayni dhe vires orth Kresen Kernow a-dryv darasow deges.\nSkwir Dader RKK, towlen nowydh skrifys yn arbennek rag kovskrifvaow nag yw dewisadow rag an dowlen genedhlek Warrantyans Kovskrivaow, mes neb a vynn diskwedhes i dhe dhyghtya aga hovadhow gwella galler.\nDhe omjunya RKK po rag derivadow pella, kestevewgh orth kesordenor RKK.


12 Est 1887\n4 Genver 1961\nDulyn, Dulyn, Wien\nEstrych, Almayn, Estrych-Hungari, Almayn Nazi\nfisegydh, fisegydh damkanek, academic, professor, skrifer anfugieth, awgrymer\nSchrödinger equation, Schrödinger's cat\nMedalen Matteucci, Medalen Max Planck, Pewas Fysegieth Nobel, Erwin Schrödinger Prize, Pour le Mérite for Sciences and Arts, Haitinger Prize, Prix Paul Doistau-Émile Blutet de l’Information Scientifique, Esel Kowethas Fisegel Amerika, Austrian Decoration for Science and Art, City of Vienna Prize for science, Esel Estren an Kowethas Riel, Pour le Mérite\nKowethas Riel, Academy of Sciences of the GDR, Akademi Godhonieth ha Densethow Bavaria, Akademi Godhonieth an USSR, Akademi Godhonieth Sita Vatican, Austrian Academy of Sciences, Akademi Art ha Godhonieth Amerika, Akademi Godhonieth Russi, Akademi Godhonieth Riel Prussi, Accademia Nazionale delle Scienze detta dei XL\nErwin Schrödinger (Erwin Rudolf Josef Alexander Schrödinger, 12 a vis Est 1887 – 4 a vis Genver 1961) o fysegydh Ostrian ha bewonydh tybiethel. Onan a'n kynsa tasow a dybieth kwantum yw ha ev a wrug gwaynya an Pewas Nobel rag Fysegieth yn 1933.\nBewnans[golegi | pennfenten]\nSchrödinger a wrug mos dhe'n Hel Sport Akademek a-dhia 1898 dhe 1906. A-wosa, ev a wrug studhya awgrym ha fysegieth yn Vienna ha ev a skrifas y habilitation a-dhia 1910.\nSouder o ev yn Bresel Brys I. A-wosa, professor o ev yn Zürich, Jena, Breslau ha Stuttgart. Yn 1920 ev a wrug demedhi. Yn 1927 ev eth dhe Berlin rag an felshyp a Max Planck.\nA-wosa an Nazis a wrug kemeres power, Schrödinger a gasas Almayn ha ev a wrug dos ha bos professor yn Oxford. Yn 1933, an Pewas Nobel o res dhodho. Teyr bledhen diwettha ev a dhehwelis dhe Austria bos professor yn Graz. Yn 1938, re o dhodho gasa Austria, drefen an Nazis dhe perghenegi an governans. Ev eth dhe Dublin ha ev a wrug dos ha bos keverwodhyas a'n Skol rag Fysegieth Tybiethel.\nYn 1956 ev a dhewhwelis dhe Vienna ha ev a wrug dos ha bos professor a Fysegieth Tybiethel. Ev a wrug merwel a tuberculosis yn 1961.\nDiwettha golegyans an folen ma a veu an 13 Hwevrer 2022, dhe 21:29.


du, rudh, gwyrdh, purpur\nVitis vinifera, Vitis, Vitis vinifera subsp. vinifera\nGrappa yw frothen gwinbren. Y hyllir aga dybri yn kriv, po aga usya rag gul gwin, sugen ha kyfeyth. Kevys yw grappys yn nebes liwyow; rudh, glasrudh, gwynn ha gwyrdh rag ensampel. Hedhyw grappys a yll bos dihas, der usya jynnow rag remova an has. Prederys yw gwinbrennyer gwyls avel hwenn ha begel, drefen i dhe worheri plansow erel gans aga thevyans gwyls.\nResin yw frooth seghys an gwinbren, ha'n hanow a dheu dhyworth an ger Frynkek rag "grappa."\nA-dhia a-varr y'n 21ns kansvledhen y'n Statys Unys ha powyow erel, hag y'n diwysyans boos ollvysel, aswonnys yw grappys rudh rag bos meur gerys, aga homprehendyans megyans ha gnasow a worthoksidans. Ytho i a's teves status kenwerthel avel "superfruit".\nDybradow yw del an gwinbren ha usys yns i dhe wul dolmades.\nBoos dhe breves nebes eghennow a Lepidoptera (tykkiow Duw) yw del gwinbrennyer.\nGwandrans[golegi | pennfenten]\nHerwydh an Kowethyans Boos hag Ammeth (FAO), a-dro dhe 76,000 kilometer pedrek a'n bys yw usys rag teva grappys. Usys yw 71% a'n grappys rag gwin, 27% avel frooth fresk ha 2% avel frooth seghys. Rann a askorrans grappys yw usys dhe wul sugen grappa. Usys yw an sugen avel hwekheer yn frooth kavasys "heb sugra keworrys" ha "100% naturel". An arenebedh tir usys rag teva gwinbrennyer a wra ynkressya 2% pub bledhen.\nTylleryow tevi gwinbrennyer\nOttomma rol a askorroryon gwin ow tiskwedhes an arenebedh usys rag tevi grappys.\nSpayn – 11,750 km²\nPow Frynk – 8,640 km²\nItali – 8,270 km²\nTurki – 8,120 km²\nStatys Unys – 4,150 km²\nRomani – 2,480 km²\nPortyngal – 2,160 km²\nArghantina – 2,080 km²\nOstrali – 1,642 km²\nOrth keheveli rewlow boos yn powyow an west, hwithroryon a dhiskudhas kyn hwrello Frynkyon dybri moy a vlonek eneval ages powyow erel, an niver a gasys kleves kalon a bes dhe vos isel yn Pow Frynk. Lies godhonydh a breder bos henna drefen an Frynkyon dhe eva moy a win rudh ages an powyow erel. Neppyth y'n grappys a weres iselhe myns cholesterol y'n korf, hag a weres lettya taga'n gwythi. Ny wra medhogyon komendya eva re a win rudh, mes teyr po peder gwedren an seythen yw da.\nGrappys a bub liw yw da rag yeghes. Gwin rudh a re les yeghes nag yw kevys yn gwin gwynn drefen bos meur a'n lesow yw usi yn rusk an grappa, ha gwin rudh yn unnik yw bragesys gans an rusk.\nGrappys gwynn[golegi | pennfenten]\nGrappys gwynn yw esplegys dhyworth grappys gwyrdh. Chanjys yn dew enyn a wra skwychya yn farow askorrans anthocyanin. Anthocyanin yw an huni a wra treylya grappys rudh dhe vos gwyrdh.\nResin, koryns ha sodones[golegi | pennfenten]\nResinen yw grappa seghys a bub sort. Korynt Zante yw grappys seghys a Enys Zakynthos. An hanow korynt a dheu dhyworth an Frynkek raisin de Corinthe (grappa Corinth). Yn kwreydhek sodonesen sultana o resinen gwrys a sort arbennik a rappa dhyowrth Turki. Hedhyw sodones yw resin gwrys a rappys kemmyn mes dyghtys yn kymyk dhe geheveli an sodonesen hengovek.\nKyn fo resin ger chevisys dhyworth Frynkek, styr an ger yn Frynkek yw an frothen fresk. Styr Grappe (an ger chevisys avel grappa ha'n ger Sowsnek grape) yw an gronn (avel une grappe de raisin).\nErbynn hedhyw an ger korynt a styr koryns du ha koryns rudh, diw frothen pur dyffrans dhe'n grappa.\nGwin rudh ha gwynn\nDiwettha golegyans an folen ma a veu an 1 Me 2022, dhe 20:31.


Compare Bible readings for Ysay 8 in the ABK and the RSV - Bible Society\nMab Ysay avel Tokyn\n1An ARLOEDH a leveris dhymm, Kemmer dhis rol-skrifa vras, ha skrif warnedhi gans pluvenn den: Maher-shalal-hash-baz.8:1 Maher-shalal-hash-baz: Hemm yw dhe styrya Fisten dhe bylla, fysk dhe'n preydh. 2My a elow dhymm dustunioryon len, Uria an oferyas, ha Zekaria mab Yeberekia. 3My a dheuth nes dhe'n brofoeses, ha hi a omdhuk ha dineythi mab. Ena an ARLOEDH a leveris dhymm, Hanw e Maher-shalal-hash-baz; 4rag kyns an flogh dhe wodhvos gelwel ‘Ow thas’ hag ‘Ow mamm’, rychys Damaskus ha preydh Samaria a vydh degys dhe-ves a-rag myghtern Assyria.\n5An ARLOEDH a gewsis dhymm arta, ow leverel: 6Drefenn an bobel ma dhe nagha dowrow Shiloagh, usi ow mos yn kosel, ha teudhi yn own a Resin mab Remalia; 7rakhenna awotta'n Arloedh a dhre warnedha dowrow bras ha meur an avon, myghtern Assyria gans oll y wolewder. Ha hi a dheu yn-bann dres oll hy hanolyow, ha mos war oll hy glannow; 8hi a dremen dre Yuda avel liv ha drehedhes bys an konna; hag ystynnans hy eskelli a lenow les dha dir, Immanuel.\n9Bedhewgh terrys,8:9 Bedhewgh terrys: Po Kesunyewgh. poblow, ha bedhewgh dralys;\nha goslowewgh, oll hwi vroyow pell,\nOmwrogysiwgh, ha bedhewgh dralys!\n10Omgusulyewgh war-barth, ha'n gusul a vydh lestys;\nleverewgh ger, ha ny sev,\nrag bos Duw genen.\n11Rag an ARLOEDH a gewsis dhymm yndellma gans leuv grev, hag a'm gwarnyas ma na gerthen yn fordh an bobel ma, ow leverel: 12Na leverewgh ‘Bras!’ pup-prys may hwra an bobel ma leverel bras, ha na berthewgh own a'ga own, na vedhewgh dyegrys. 13Hwi a sansha ARLOEDH an luyow, ev yw agas euth, hag ev yw neb a'gas ownekha, 14Ev a vydh sentri,8:14 sentri: Po amendyans antell. ha men trebuchya ha karrek koedha dhe dhew ji Ysrael, hag antell ha maglenn rag annedhysi Yerusalem. 15Meur anedha a drebuch, ha koedha ha bos terrys; i a vydh maglennys, ha kemmerys.\n16Kolm an dustuni, sel an dyskans yn mysk ow dyskyblon. 17My a worta an ARLOEDH neb a gudh y fas dhiworth chi Yakob, hag ynno y fydh ow govenek. 18Awotta, my ha'n fleghes a wrug an ARLOEDH aga ri dhymm yw toknys ha marthusyon yn Ysrael dhiworth ARLOEDH an luyow usi trigys yn menydh Sion. 19Mar leverons dhywgh, ‘Hwilewgh kusul a nygromonsoryon ha koelyogyon neb a hwyster ha hanasa; a ny goedh dhe bobel hwila aga Duw, hwila kusul an re varow a-barth an re vew 20rag dyskans ha dustuni?’ Yn sur mar leverons yndella, henn yw rag ny's teves golow banna. 21Ev a dremen der an tir, duwenik ha nownek; ha rag bos dhedha nown, i a vydh serrys, hag ow mires war-vann i a volleth aga myghtern ha'ga Duw; 22po ow mires orth an dor, otta anken ha tewlder, an tewolgow a ahwer; hag i a vydh herdhys yn tewlder tew.


July 2013 - YWCA Missoula\nPosted July 25th, 2013 by ywcamissoula & filed under Uncategorized.\nPosted July 9th, 2013 by ywcamissoula & filed under Uncategorized.\nPosted July 8th, 2013 by ywcamissoula & filed under Uncategorized.\nPosted July 3rd, 2013 by ywcamissoula & filed under Uncategorized.\nPosted July 2nd, 2013 by ywcamissoula & filed under Uncategorized.\nPosted July 1st, 2013 by ywcamissoula & filed under Uncategorized.


Yethow Erell - Kernewek. Yma rann ma'n wiasva ma omres yn arbenik dhe yethow ha nyns ens i Sowsnek.\nYma rann ma'n wiasva ma omres yn arbenik dhe yethow ha nyns ens i Sowsnek.\nYma lies anodhans mes ny wrugav vy marnas hwegh erell. Kembrek, Frynkek, Spaynek, Romanesk, Chinek, Slowenisch ha lemmyn Kernewek.\nYth aswonnav vy ha synsys ov vy dhe Vardh Skogynn Pryv, Mick Paynter rag y weres y'n dewis an devynn Kernewek ma. Y hyllir kavoes sampel a y ober eev y'n rann gwestoryon an wiasva ma. Drog yw genev ow bos lettys a-dhia usya saw an font Times New Roman.\nMy a biw lies diblans anodha ha moy po le euver ens i ha serghek ensi i war stallashyon gans redyor yn y rewlor. Mas rag Kembrek, Frynkek po Spaynek yw Times New Roman mes yma edhomm a arwoedhyow erell rag Romanesk ha Slowenisch. Chinek yw skrifys yn lytherennow Romanek. Byttegens ny a wrug agan gwella!\nGennys yn Sen Kolomm Meur, Kernow yn 1848 mab pronter an dre a wrug diwettha dos ha bos epskop.\nYth o Henry Jenner den pur skiansek a oberas y'n Gwithti Britanek ple dheuth ha bos konnyk y'n yethow keltek hag ynwedh y'n materyow kryjyek. Dhe 1904 ev re skrifas Dornlyver an Yeth Kernewek a dhallethas y'n Dasserghyans Kernewek. Jenner re skrifas ynwedh lies bardhonek yn Sowsnek po Kernewek po yethow erell.\nYth o eev Kynsa Bardh Meur an Orsedh Kernow hag a verwis in 1934. Dho'm Gwreg Gernuak gans Henry Jenner\nRann an Westoryon\nMoy Gwestoryon hwath\nArta dhe'n Bennfolenn


Oberow 11 (ABK) - Bible Society\nOberow 11 ABK\n1Lemmyn an abesteli ha'n vreder esa yn Yudi a glewas an Jentilys ynwedh dhe dhegemmeres ger an Arloedh. 2Ha pan eth Peder yn-bann dhe Yerusalem, an re a'n trodreghyans a dhisputyas orto, 3ow leverel, ‘Ty eth a-ji gans gwer antrodreghys ha dybri gansa.’ 4Ytho Peder a dhallathas hag igeri dhedha yn kempenn, ow leverel, 5‘Yn sita Yoppa yth esen vy ow pysi, hag yn transyek my a welas gwelesigeth, lester ow tiyskynna kepar ha lien bras ow pos iselhes er peswar korn mes a nev, hag ev a dheuth ogas dhymm. 6Ow mires stark ynno my a welas enyvales peswar-troesek an nor, ha'n goedhviles ha'n kramviles hag ydhyn an ayr. 7Hag ynwedh my a glewas lev ow leverel dhymm, “Sav yn-bann, Peder, ladh ha deber.” 8Mes yn-medhav, “Kamm na yll bos, Arloedh, drefenn na entras bythkweth y'm ganow travyth kemmyn nag avlan.” 9Ha nessa gweyth an lev a worthybis mes a nev, “An taklow re lanhas Duw, na's galw kemmyn.” 10Hemma a hwarva teyrgweyth, ha pup-tra a veu tennys yn-bann arta dhe nev. 11Hag otta, hware, tri gour a sevis a-rag an chi mayth esen vy, dannvenys dhymm dhiworth Sesarea. 12Ha'n Spyrys a leveris dhymm mos gansa heb hokya. An hwegh broder ma a dheuth genev ynwedh, ha ni a entras yn chi an gour. 13Ev a dherivas dhyn fatell welas an el ow sevel yn y ji hag ow leverel, “Dannvon dhe Yoppa ha galw Simon henwys Peder, 14neb a gews dhis geryow may fo ty ha'th vayni oll selwys.” 15Ha my ow talleth kewsel, an Spyrys Sans a goedhas warnedha kepar dell wrug warnan ni y'n dalleth. 16Ha my a borthas kov a er an Arloedh, pan leveris, “Yn tevri Yowann a vesydhyas gans dowr, mes besydhys vydhowgh hwi y'n Spyrys Sans.” 17Rakhenna mar ros Duw dhedha an keth ro kepar dell ros dhyn ni pan gryssyn y'n Arloedh Yesu Krist, piw en vy may hallen lettya Duw?’ 18Pan glewsons an taklow ma, i a dewis ha gordhya Duw, ow leverel, ‘Ytho dhe'n Jentilys ynwedh Duw re ros edrek a led dhe vewnans.’\nAn Eglos yn Antiogh\n19Lemmyn an re a veu skattrys der an anken a hwarva a-dro dhe Stefan a vyajyas bys yn Fenikia ha Syprus hag Antiogh, heb kewsel an ger marnas unnsel dhe Yedhewon. 20Mes rann anedha o gwer Syprus ha Kyrene neb a dheuth dhe Antiogh ha kewsel orth an Hellenistyon ynwedh, ow pregoth an Arloedh Yesu. 21Hag yth esa leuv an Arloedh gansa, ha niver meur a grysis ha treylya dhe'n Arloedh. 22Nowodhow a henna a dheuth dhe skovornow an eglos yn Yerusalem, hag i a dhannvonas Barnabas dhe Antiogh. 23Pan dheuth ha gweles gras Duw ev a lowenhas, hag ev a ynnias war bubonan anedha bos lel dhe'n Arloedh, furv aga holonn, 24rag gour da o, leun a'n Spyrys Sans hag a fydh. Ha niver meur a dus a veu keworrys dhe'n Arloedh. 25Ytho Barnabas eth dhe Tarsus rag hwilas Sowl, 26ha pan y'n kavas ev a'n dros dhe Antiogh. Dell hwarva ynwedh i a omguntellas gans an eglos dres blydhen dhien, ha dyski niver meur a dus. Hag yn Antiogh yn kynsa an dhyskyblon a veu henwys Kristonyon.\n27Y'n dydhyow ma profoesi a dheuth yn-nans dhiworth Yerusalem dhe Antiogh; 28hag onan anedha henwys Agabus a sevis yn-bann, ha dargana der an Spyrys y fedha divoetter meur dres oll an norvys; hemma a hwarva yn termyn Klawdius. 29Rakhenna an dhyskyblon a erviras, pub huni herwydh y bygans, dannvon sokor dhe'n vreder trigys yn Yudi. 30Hag yndella i a'n gwrug, ow tannvon dhe'n henavogyon dre leuv Barnabas ha Sowl.


Taksonomieth - Wikipedia\nSkorren a wodhonieth yw taksonomieth. Hy a studh an laghys ha pennrewlys klassa taklow. Dhyworth unn sort a daksonomieth, y hallo askorra lies klassans.\nGwedhen fylogenynnek ow tiskwedhes an perthynyans ynter an teyr arlotteth. Eukaryotes yw liwys rudh, archaea gwyrdh ha bakteria glas. Dhyworth Ciccarelli et al. (2006)\nUrdhas klassans taksonomiethel\n2 Henwel deuhanow\n3 Devnydh a Latin\n4 Skorrenieth (Cladism)\nAn sort a daksonomieth moyha aswonnys yw usys rag klassa organedhow byw (ha byw ha difeudhys). Pub organedh a'n jeves hanow skiensek. An hanow ma yw rann a glassans bewoniethel. An hanow yw an keth tra a-dreus an bys, may hallo an eyl godhonydhyon konvedhes y gila. Pub eghen a's teves tyller y'n wedhen bewnans. Ytho, an vran dhu yw Corvus corone, esel a deylu an Corvidae, hag esel yn y dro a'n Passeriformes. Konvedhes yw hemma yn ta, mes nyns yw klassans nebes bagasow unverhes hwath, hag yn fenowgh debatys yw moy ages unn klassans.\nKlassys yw taklow byw dhe deyr arlotteth:bakteria, archaea hag eukaryotes. An ughella renk yn arlotteth yw gwlaskor. Yma dhe bub gwlaskor lies bagas henwys fyla (an liesek rag fylum). Yn y dro, yma dhe bub fylum bagasow lyha henwys klassys. An patron ytho yw hevelep dhe skorrennow war wedhen gans skorrennow le ow tevi dhyworta. Pub eghen yw gorrys yn bagas drefen niver a avisyow: pandra wra an eghen, fatel ha pandra dheber an eghen, rannow arbennek an korf hag erel. Diwedh an patron a wel bagasow le vyth (kindas) hag ena henwys yw pub eghen y'n kinda.\nPan wrello nebonan skrifa a-dro dhe tra vyw ha'n hanow furvel skiensek, i a skrif hanow an kinda, ena hanow an eghen. Hemm yw henwel deuhanow, drefen ev dhe usya dew hanow rag pub organedh. An kynsa yw hanow an kinda ha'n eyl yw hanow an eghen y'n kinda na. Hanow skiensek an gath yw Felis catus. Treweythyow da lowr yw dhe skrifa F. catus.\nAn re ma yw an chyf renkys usys yn taksonomieth: Gwlaskow --> Fylum --> Klass --> Urdh --> Teylu --> Kinda --> Eghen\nDevnydh a LatinChanjya\nPan dhallathas pobel henwel eghennow, Latin o yeth efan y us yn Europa. Pub hanow eghen yw skrifys yn Latin hwath. Dhe les yw hemma. Drefen nag yw Latin kewsys hwath, ny wra chanjya ha nag yw perghennys gans nagonan. Ytho ny hwer an kudyn a bub yeth owth usya hy henwyn hy honan rag enevales ha plansow.\nGodhonydhyon a wre skrifa deskrifans pub eghen nowydh yn Latin. A-dhia 2012 a-rag, an Kuntelles Losoniethel Kesgwlasek a lesas Sowsnek keffrys ha Latin rag deskrifa eghennow nowydh a blasnow.\nFordh bosek arnowydh a dhyghtya taksonomieth yw skorrennow po clades. An fordh ma yw selys war hyns esplegyans hevelep dhe wedhen. Y'n keth maner ha klassans hengovek dallethys gans Linneaeus, ev a us gnasennow rag ervira war skorrennow an klassans. Res yw dhe bub eghen y'n skorren diyskynna dhyworth an keth hendas. An effeyth yw nag yw ydhyn klass vyth moy mes, isvagas a arghedrevanes. Ev a styr y fydh an kevreyth klassans deskrifys a-gh ddileys.\nYtho skorrenieth a'n jeves pennrewlys dyffrans a daksonomieth, hag skorra sort dyffrans a daksonomieth. Erviransow yw skoodhys gans dustuni TDN. Klassans bewoniethel a-lemmyn yw selys war gemyskans a fordh goth Linnaeus ha'n pennrewlys skorreniethel arnowydh. Yn nebes rannow, an system a janj yn uskis. An klassans usys rag ensampel gans wikipedia yn fenowgh yw kehevelyans ynra'n dhew system.\nLast edited on 16 Metheven 2022, at 21:27\nDiwettha golegyans an folen ma a veu an 16 Metheven 2022, dhe 21:27.


Elven gymyk yw nikel, niver 28 y'n Vosen Beriodek. Y furvell gymyk yw Ni. An hanow a dheu dhyworth an ger Almaynek kupfernickel, ow styrya kober an Jowl.\nElven gymyk, soled helosk, kankregyner galwosek, kankregyner\n−1, 1, 2, 3, 4\nperiod 4, bagas 10\nEssensek yw nikel dhe nebes eghennow, mes ny wodhvedhys yw poran an fordh may hwra effeythya an korf. Anella polter nikel a yll kawsya kanker skevens ha tron, hag tava teudhansow nikel a yll kawsya fagel an kroghen (dermatitis yn Sowsnek). Tus val almaynek a wodhya moon rudh-gell henwys kupfernickel gansa (kober an Jowl, awos ny yllens kavos alkan dyworto). Usys o gansa dhe liwa gweder gwyrdh. Yn 1751 diskudhys veu alkan nikel gans Axel Fredrik Cronstedt yn Stockholm.\nMeur a'n nikel war an nor a dheuth dhyworth meyn kowas. Men kowas bras hag a dhiyskynnas yn ranndir Sudbury, Kanada, nans yw a-dro dhe 2 bilvil a vledhynnyow, a styr bos balyow bras ena (30% a askorrans ollvysel). Ostrali hag Indonesi a askorr meur a voon ynwedh. Kolonnen an nor yw gwrys a horn a nikel.\nYn 1844 diskudhys veu bos nikel pur dha dhe weres gans platyans arghans. Lemmyn usys yw dhe wul dur dinam. Es yw dhe wul gwiver dhyworth nikel. Yma meur a wlasow ow tevnydhya nikel dhe wul bathow. Yma niver a gesalkenyow arbennek ow komprehendya nikel, kepar ha:\nInvar yw 64% horn ha 36% nikel. Ny wra omlesa pan yw tommhes. Usys yw yn klockow ha snodow musura.\nNikrom yw nikel gans ynter 11% ha 22% kromiom. Ev a wra gorthsevel tommder. Usys yw yn fornow ha krasellow.\nMonel yw 70% nikel ha 30% kober. Da yw rag gorthsevel kesknians gans dowr an mor. Usys yw dhe wul gwelynni kengorreroryon yn gorholyon.\nNikel aluminid (Ni3Al) yw pur grev yn tempredhow ughel. Usys yw dhe wul jynnow fusennow ha jettow.\nNitinol yw 55% nikel ha 45% titaniom. Yma dhe'n alkan ma an gallos dhe berthi kov furv kyns. Usys yw dhe wul framyow dewweder.\nUsys yw nikel avel katalydh dhe dreylya oylow dybradow dhe vlonegow, dre henna ow kul margarin (marjarin).\nPoos atomek nikel yw 58.69. Y boynt teudhi yw 1453°C ha'y boynt bryjyon yw 2732°C. Y dhosedh yw 8.9kg an liter. Alkan arghansek, lenter, es y dhyghtya yw.\nMen kowas nikel\nBathow nikel a'n Iseldiryow\nKlapes gwrys a monel\nRanndir Sudbury, Kanada\nLast edited on 8 Metheven 2022, at 23:07


Compare Bible readings for Habakkuk 3 in the ABK and the GNB - Bible Society\nHabakkuk 3 ABK\n1Pysadow Habakkuk an profoes war Shigyonoth.3:1 Shigyonoth: Lavar a venestrouthi – an hanow a neb ton, martesen kan wyls.\n2A ARLOEDH, my re glewas derivas ahanas,\nmy re borthas own, A ARLOEDH, a'th ober;\nyn mysk an blydhynyow gas ev dhe dhasvewa,\nyn mysk an blydhynyow gas ev dhe vos godhvedhys;\nyn sorr porth kov a druedh.\n3Duw a dheu dhiworth Teman,\nha'n Sans dhiworth menydh Paran. Sela.3:3 Sela: Lavar a venestrouthi, martesen drehevel an lev, po powes rag seni daffar kordenn.\nY veuredh re gudhas an nevow,\nha'y wormola re lenwis an nor.\n4Ha'n splannder yw kepar ha'n golow;\nlughesennow a dheu a'y leuv,\nhag ena yma kudhans y nerth.\n5A-dheragdho yth a an vall,\nhag yn-rag yth a an pla orth y dreys.\n6Ev re sevis ha musura an norvys,\nev re welas an kenedhlow, ha gul dhedha lemmel;\nbrewys veu an menydhyow heb diwedh,\nomblegya a wrug an breow a bes vynitha:\ndhodho yw an fordhow a bes vynitha.\n7My a welas tyldow Kushan yn ahwer,\nkroglennow tyldow bro Midyan a gren.\n8A wrug dha sorr dewi erbynn an avonyow, A ARLOEDH,\nyw dha goler erbynn an avonyow\npo dha gonnar erbynn an mor,\nmay marghogydh war dha vergh,\ndha jarettow a selwyans?\n9Noeth yn tien y hwredh dha warak,\nty a lenow an woen gans sethow.3:9 ty a lenow an woen gans sethow: Amendys. An Ebrow yw legrys. Sela.\nTy a fols an dor gans avonyow.\n10An menydhyow a'th welas hag i a grenas;\nliv a dhowrow a dremenas;\nan islonk a dhellos y lev\nha drehevel y dhiwleuv yn-bann.\n11An howl ha'n loer a sevis stag yn aga annedh,\ni a omdennas a-rag golow dha sethow\nhag a-rag splannder dha wuw dewynnek.\n12Ty a gerdh der an norvys gans sorrvann,\nty a stank war genedhlow gans sorr.\n13Ty a gerdh yn-mes rag selwyans dha bobel,\nrag selwyans dha untys;\nty a wysk an penn a ji an tebelwas,\now lommhe an selyow bys y'n konna. Sela.\n14Gans y shaftys y honan ty a wanas pennow y gasoryon;\ni a dheuth avel korwyns dh'agan skattra;\nI a lowenhas kepar hag ow lenki an den truan yn-dann gel.3:14 Amendys. Ebrow Ty a wanas penn gans y shaftys; i a hwyth avel korwyns dhe'm skattra; aga balghder yw kepar ha dybri an den truan yn tyller kevrinek.\n15Ty a stankyas y'n mor gans dha vergh,\newyn a dhowrow meur.\n16My a woslowas ha'm torr a grenas;\north an son ow diwweus a dremblas,\npodredhes a dheu y'm eskern\nha'm diwarr a dhegren yn-dannov.\nYn kosel my a worta dydh an ahwer\ndhe dhos war bobel a omsett er agan pynn.\n17Kyn na vleujyow an figbrenn\nha nyns eus frut war an gwinbrennyer;\nkyn fyll ober an olewbrenn,\nha ny dhaskorr an gwelyow boes;\nkyn na vo an para kevys namoy y'n gorlann,\nha nyns eus gwarthek y'n stallow,\n18hwath my a lowenha y'n ARLOEDH,\nha my a vydh heudhik yn Duw ow selwyans.\n19An ARLOEDH Duw yw ow nerth,\nhag ev a wra ow threys kepar ha treys ewigow,\nhag ev a wra dhymm kerdhes war ow tylleryow ughel.\nDhe'n penn-kenysi war dhaffar kerdyn.


All Health Care Professionals Near Bowmansville, Pennsylvania\n23 listings were found within 10255075100200 mikm of Bowmansville, Pennsylvania\napprox. 9.4 mi from Bowmansville, Pennsylvania\napprox. 9.7 mi from Bowmansville, Pennsylvania\napprox. 9.9 mi from Bowmansville, Pennsylvania\napprox. 10.4 mi from Bowmansville, Pennsylvania\napprox. 10.6 mi from Bowmansville, Pennsylvania\napprox. 11.3 mi from Bowmansville, Pennsylvania\napprox. 11.5 mi from Bowmansville, Pennsylvania\napprox. 12.9 mi from Bowmansville, Pennsylvania\napprox. 17 mi from Bowmansville, Pennsylvania\napprox. 17.7 mi from Bowmansville, Pennsylvania\napprox. 18 mi from Bowmansville, Pennsylvania\napprox. 18.4 mi from Bowmansville, Pennsylvania\napprox. 18.7 mi from Bowmansville, Pennsylvania\napprox. 20.2 mi from Bowmansville, Pennsylvania\napprox. 21.2 mi from Bowmansville, Pennsylvania\napprox. 21.4 mi from Bowmansville, Pennsylvania\napprox. 21.7 mi from Bowmansville, Pennsylvania\napprox. 22.7 mi from Bowmansville, Pennsylvania\napprox. 23.1 mi from Bowmansville, Pennsylvania


Compare Bible readings for Yeremia 31 in the ABK and the ESV - Bible Society\nAn Divresow a Dhehwel\n1Dhe'n keth termyn, yn-medh an ARLOEDH, my a vydh Duw oll teyluyow Ysrael, hag i a vydh ow fobel.\n2Yndellma y lever an ARLOEDH:\nAn bobel a veu gesys a'n kledha\na gavas favour y'n gwylvos;\nhwath Ysrael pan hwilas powes,\n3an ARLOEDH a omdhiskwedhas dhodho31:3 dhodho: Ow siwya an Septuagint. Ebrow dhymm. a-bell:\nMy re'th karas gans kerensa heb diwedh;\nytho gans tregeredh my re'th tennas.\n4Arta my a'th trehav, ha ty a vydh drehevys,\nA wyrghes Ysrael!\nty a vydh tekhes arta gans dha dabourigow,\nha mos yn-rag yn dons an re lowen.\n5Arta ty a blans gwinlannow\nwar venydhyow Samaria;\nan blansoryon a blans\nha dybri an frut.\n6Rag y fydh dydh\npan elow an woelyadoryon war vro venydhyek Efraym:\n‘Sevewgh, ha deun yn-bann dhe Sion,\ndhe'n ARLOEDH agan Duw.’\n7Rag yndellma y lever an ARLOEDH:\nKenewgh gans lowena rag Yakob,\nha drehevewgh garmow rag chyf an kenedhlow;\ngwarnyewgh, gormelewgh, ha leverel,\n‘A ARLOEDH, saw dha bobel,\n8Otta, my a's dre a dir an gogledh,\nha'ga huntell a-dhiworth pella rannow an nor,\nha gansa an dall ha'n evredhek,\nan venyn veghyek ha'n venyn usi yn gwelivesi;\nkowethas meur a dhehwel omma.\n9I a dheu yn-dann dhagrewi,\nha gans konfort my a's hembronk,\nmy a wra dhedha kerdhes ryb frosow dowr,\nyn fordh leven le ma na drebuchyons;\nrag my yw tas dhe Ysrael,\nhag Efraym yw ow hynsa-genys.\n10Klewewgh ger an ARLOEDH, hwi genedhlow,\nha'y dhisklerya dhe'n ynysow pell;\nleverewgh, ‘Ev neb a skattras Ysrael a wra y guntell,\nha'y witha par dell wra an bugel y flokk.’\n11Rag an ARLOEDH re dhasprenas Yakob,\nha'y dhelivra a leuv re grev ragdho.\n12Ytho i a dheu ha kana yn ughel war ughelder Sion,\nha splanna drefenn dader an ARLOEDH,\ndrefenn an greun, ha'n gwin ha'n oyl,\nha re yowynk an flokk, ha'n gre;\naga bewnans a vydh avel lowarth dowrhes,\nha ny vydhons digolonnek namoy.\n13Ena an wyrghes a lowenha y'n dons,\nha'n wer yowynk ha'n henavogyon a vydh lowen,\nmy a's hebaskha,\nha ri dhedha lowena yn le aga hynvann.\n14Ha my a lenow enev an oferysi gans blonek\nha'm pobel a vydh gwalghys gans ow dader,\n15Yndellma y lever an ARLOEDH:\nLev yw klewys yn Rama,\nkynvann hag oelva hwerow.\nYma Raghel owth oela rag hy fleghes;\nhi a nagh bos konfortys rag hy fleghes\ndrefenn nag esons na fella.\n16Yndellma y lever an ARLOEDH:\nGwith dha lev rag oela,\nha'th tewlagas rag dagrow;\nrag dha ober a vydh gobrys,\nyn-medh an ARLOEDH:\ni a dhehwel a-dhiworth tir an eskar;\n17yma govenek y'th tiwedh,\ndha fleghes a dhehwel dh'aga bro aga honan.\n18Yn hwir my re glewas Efraym ow pledya:\n‘Ty a'm kessydhyas, ha my a gemmeras an geredh,\navel lodhen na veu dyskys dhe'n yew.\nTreyl dhymm, ha my a vydh treylys,\nrag ty yw an ARLOEDH ow Duw.\n19Rag wosa my dhe dreylya, my a goedhas yn edrek,\nha wosa my dhe vos dyskys, my a weskis ow mordhos;\nmeth a'm bo ha my a veu iselhes,\ndrefenn my dhe dhoen keredh ow yowynkneth.’\n20Yw Efraym ow mab ker?\nYw ev flogh hweg?\nRag a-ban gewsis er y bynn\nmy a berth kov anodho hwath.\nYthoow holodhyon a veu movys ragdho;\nyn sur y kemmerav truedh anodho,\ngwra dhis postow arwoedh;\ngorr dha golonn troha'n fordh-veur,\nan fordh mayth ythys.\nTreyl arta, A wyrghes Ysrael,\ntreyl arta dhe'n sitys ma usi dhis.\n22Pes termyn a hokydh,\nA vyrgh dhislel?\nRag an ARLOEDH re greatyas tra nowydh y'n nor:\nBenyn a dhifres gour.\n23Yndellma y lever ARLOEDH an luyow, Duw Ysrael: I a wra devnydh a'n geryow ma arta yn pow Yuda ha'y threvow, pan y's trov arta dhiworth kethneth:\n‘Re'th vennikko an ARLOEDH, A drigva ewnder,\n24Hag y fydh trigys yn Yuda y honan hag oll y sitys, gonedhogyon ha'n re a wander gans flokkys.\n25Rag my re walghas an enev skwith,\nha pub enev ahwerek my a dhaslenow.\n26War hemma my a dhifunas ha mires, hag ow hosk o hweg dhymm.\n27Otta, yma an dydhyow ow tos, yn-medh an ARLOEDH pan hasav chi Ysrael ha chi Yuda gans has den ha has enyval. 28Ha kepar dell withis warnedha dhe dhiwreydhya, ha dhe dewlel dhe'n dor, yndella y hwithav warnedha, dhe dhrehevel, ha dhe blansa, yn-medh an ARLOEDH. 29Y'n dydhyow na ny leverons namoy:\n‘Tasow re dhybris gwinreun trenk,\nha dyns fleghes a dheuth ha bos sogh.’\n30Mes pubonan a verow a'y anewnder y honan; dyns pub den a dheber an gwinreun trenk a dheu ha bos sogh.\n31Otta, an dydhyow a dheu, yn-medh an ARLOEDH, pan wrav kevambos nowydh gans chi Ysrael ha chi Yuda. 32Ny vydh avel an kevambos a wrug gans aga thasow, y'n jydh ma's kemmeris der aga leuv dh'aga dri yn-mes a bow Ejyp – kevambos a dorrsons, kynth en gour31:32 gour: Po mester. Ebrow Baal. dhedha, yn-medh an ARLOEDH. 33Mes hemma a vydh an kevambos a wrav gans chi Ysrael wosa an dydhyow na, yn-medh an ARLOEDH: My a worr ow lagha a-ji dhedha ha'y skrifa war aga holonn; ha my a vydh aga Duw, hag i a vydh ow fobel. 34Ha ny dhyskons namoy pub gour y gentrevek, ha pub gour y vroder, ow leverel, ‘Godhvydhewgh an ARLOEDH’, rag i oll a'm aswonn a'n lyha dhe'n moyha, yn-medh an ARLOEDH; rag my a av aga anewnder, ha ny borthav kov a'ga fegh namoy.\n35Yndellma y lever an ARLOEDH,\na re an howl rag golow dydh\nhag ordena an loer ha'n ster rag golow nos,\na rann an mor may hwromm an tonnow –\n36Mar kwra an ordenansow ma hedhi a-ragov,\nena has Ysrael a hedh\nbos kenedhel a-ragov bys vykken.\n37Yndellma y lever an ARLOEDH:\nMar kyll bos musurys an nevow a-ugh,\nha hwithrys selveyn an nor dhe-woeles,\nena my a dewl dhe-ves oll has Ysrael\ndrefenn an pyth re wrussons,\n38Otta, an dydhyow a dheu, yn-medh an ARLOEDH, pan vydh drehevys an sita rag an ARLOEDH a-dhiworth tour Hananel dhe Yet an Gornell. 39Ha'n gordenn-vusura a wra mos pella, poran dhe vre Gareb, hag ena treylya dhe Goa, 40An nans oll a gorfow marow ha'n lusu, hag oll an gwelyow bys yn gover Kidron, dhe gornell Yet an Margh war-tu ha'n duryen, a vydh sans dhe'n ARLOEDH. Ny vydh diwreydhys na domhwelys nevra.


Breusysi 19 ABK\n22Pan esens ow lowenhe, gwer an sita, tebelwesyon, a gylghyas an chi hag a dhallathas frappya war an daras. I a leveris dhe'n kothwas, mester an chi, ‘Dro yn-mes an gour a dheuth y'th chi rag may hyllyn kesya ganso.’ 23Ha'n gour, mester an chi, eth yn-mes dhedha hag a leveris dhedha, ‘Na, ow breder, na omdhegewgh hwi mar dhrog. Drefenn bos an gour ma ow gwester, na wrewgh an dra dhivlas ma. 24Otta omma ow myrgh wyrgh ha'y iswreg; gesewgh vy dh'aga dri yn-mes lemmyn ha gwrewgh pypynag a vynnowgh y wul; mes erbynn an gour ma, na wrewgh an dra dhivlas ma.’ 25Mes ny vynnens goslowes orto. Ytho an gour a synsis y iswreg ha'y gorra yn-mes dhedha. I a's ravnas ha'y thebeldhyghtya oll an nos bys vora. Pan dardhas golow an jydh i a's gasas dhe vos. 26Dell sevi an myttin, an venyn a dheuth hag a goedhas orth daras chi an gour mayth esa hy mester, bys pan o golow.\n27Hy mester a sevis myttin hag a igoras darasow an chi, ha pan eth yn-mes rag mos war y fordh, otta y iswreg a'y growedh orth daras an chi, ha'y diwleuv war an treudhow. 28‘Sa'bann,’ yn-medh ev dhedhi, ‘ni a.’ Mes nyns esa gorthyp. Ena ev a's gorras war y asen, ha'n gour eth war y fordh. 29Pan entras y ji, ev a gavas kollell, hag ow settya dalghenn yn y iswreg ev a's pow Ysrael. 30Ena ev a erghis dhe'n wer a dhannvonas, ow leverel, ‘Yndella hwi a lever dhe bub Ysraelyas, “A hwarva tra a'n par ma a-dhia'n jydh may teuth mebyon Ysrael yn-bann dhiworth pow Ejyp bys y'n jydh ma? Avisewgh anodho, omgusulyewgh, ha kewsewgh.” ’


Compare Bible readings for An Gan a Ganow 4 in the ABK and the KJV - Bible Society\nAn Gan a Ganow 4 ABK\n1Otta, teg osta ow hares,\notta, ass osta teg!\nDha dhewlagas yw kelemmi\na-dryv dha vayl.\nDha vlew yw avel gre a ever,\now lamma yn-nans war ledrow Gilead\n2Dha dhyns yw kepar ha gre a dheves knyvys\ndevedhys yn-bann dhiworth an wolghva,\npub huni anedha ow toen gevellyon,\nheb onan vyth anedha ow kelli askorr.\n3Avel neusenn gogh yw dha dhiwweus,\nha hweg yw dha anow.\nDha eryow yw avel tregh a reunaval\n4Kepar ha tour Davydh yw dha gonna,\ndrehevys gans resyow a veyn,\nwarnodho ow kregi mil vokler,\ni oll skoesow kasoryon.\n5Dha dhiwvronn yw avel diw elen,\ngevellyon a ewik,\nneb a beur yn mysk an lili.\n6Bys pan anello an jydh,\nha'n skeusow a fi dhe'n fo,\nmy a dhe'n menydh a vyrr,\nha dhe'n vre a frankynkys.\n7Teg osta, ow hares;\nnyns eus namm ynnos.\n8Deus a-dhiworth Lebanon, ow fries,\ndeus a-dhiworth Lebanon.\nDiyskynn a-dhiwar dopp Amana,\na-dhiwar benn Senir ha Hermon,\na-dhiworth fowys lewyon,\na-dhiworth menydhyow lewpardes.\n9Ty re ladras ow holonn, ow hwoer, ow fries,\nty re ladras ow holonn der unn mir uskis a'th tewlagas,\nder unn degenn a'th torgh.\n10Ass yw hweg dha gerensa, ow hwoer, ow fries!\nass yw gwell dha gerensa ages gwin,\nha sawer dha oylys ages oll spisys!\n11Dha dhiwweus a dhever mel dell ve dhiworth an gribenn, ow fries;\nyma mel ha leth yn-dann dha daves,\nhag ethenn dha dhillas yw avel ethenn Lebanon.\n12Lowarth yn-dann alhwedh yw ow hwoer, ow fries,\nlowarth alhwedhys, fenten selys.\n13Dha eginyow yw paradhis a reunavalow\ngans frut dentethyel,\nhenna gans spiknard,\n14spiknard ha safron, kalamus4:14 kalamus : Korsenn hweg, Acorus calamus, ynperthys dhe'n Tir Sans dhiworth Eynda yn furv polter. Pur dalvosek o, ha devnydhys yn oyl sans an untyans, Eks 30:23 hag y'n melysethow an moyha drudh. ha kinnamon,\ngans pub gwydhenn frankynkys,\nmyrr hag aloes,\ngans oll an gwella spisys.\n15Fenten yn lowarth, fenten a dhowrow bew,\nha goverow ow resek yn-nans dhiworth Lebanon.\n16Difun, A wyns an gogledh,\nha deus, A wyns an dyghow!\nhwyth war ow lowarth,\ndhe lesa y spisys.\nDes ow haradow dh'y lowarth,\nha dybri y frut dentethyel.


Yeremia 52 (ABK) - Bible Society\nReyn Sedekia ha Koedh Yerusalem\n1Sekedia a'n jevo unn bloedh warn ugens pan dhallathas reynya; ev a reynyas unnek blydhen yn Yerusalem. Hanow y vamm o Hamutal myrgh Yeremia a Libna. 2Ev a wrug an drog yn golok an ARLOEDH, poran kepar dell wrug Yehoyakim. 3Yn hwir, mar vras o sorr an ARLOEDH erbynn Yerusalem ha Yuda ma's tewlis mes a'y lok.\nSedekia a rebellyas erbynn myghtern Babylon. 4Hag yn nawves blydhen y reyn, y'n degves mis, yn degves dydh an mis, Nebukadnessar myghtern Babylon a dheuth gans oll y lu erbynn Yerusalem, hag i a gampyas a-dro dhedhi; i a dhrehevis touryow-esedhva er y bynn oll a-dro. 5Ytho esedhva a veu gorrys a-dro an sita bys y'n unnegves blydhen a vyghtern Sedekia. 6Y'n nawves dydh a'n peswora mis an divoetter o mar sevur y'n sita ma nag esa boes rag pobel an tir. 7Ena aswa a veu gwrys yn fos an sita; hag oll an soudoryon a fias ha mos yn-mes a'n sita yn nos dre fordh an yet ynter an dhiw fos, ryb lowarth an myghtern, kynth esa an Kaldeanys oll a-dro dhe'n sita. I eth war-tu ha'n Araba. 8Mes lu an Kaldeanys a bursiwyas an myghtern, ha tremena dres Sedekia yn plenys Yeriko; hag oll y lu a veu skattrys a-dhiworto. 9Ena i a dhalghennas y'n myghtern ha'y dhri dhe vyghtern Babylon dhe Ribla yn pow Hamath, hag ev a ros breus warnodho. 10Myghtern Babylon a ladhas mebyon Sedekia a-rag y dhewlagas, hag ev a ladhas ynwedh oll pennsevigyon Yuda yn Ribla. 11Ena ev a worras yn-mes dewlagas Sedekia, ha'y gelmi yn kadonyow; ha myghtern Babylon a'n dhug dhe Babylon, ha'y worra yn prison bys yn dydh y vernans.\n12Y'n pympes mis, yn degves dydh an mis, hag a veu nownsegves blydhen Nebukadnessar myghtern Babylon, y teuth Nebuzaradan, kapten an withysi a servya myghtern Babylon, bys yn Yerusalem. 13Ev a loskas chi an ARLOEDH, ha chi an myghtern, hag oll chiow Yerusalem; pub chi meur ev a loskas gans tan. 14Oll lu an Kaldeanys esa gans kapten an withysi a dorras oll an fosow a-dro dhe Yerusalem. 15Ena Nebuzaradan kapten an withysi a dhug yn divroedh re a'n dus voghosek ha remenant an bobel re beu gesys y'n sita, ha'n gilfowesigyon re gilfisa dhe vyghtern Babylon, war-barth gans remenant an greftoryon. 16Mes Nebuzaradan kapten an withysi a asas nebes an dus voghosek a'n tir dhe vos gonedhysi gwinlannow hag aradroryon.\n17An kolovenyow a vrons esa yn chi an ARLOEDH, ha'n synsellow, ha'n mor a vrons esa yn chi an ARLOEDH, an Kaldeanys a dorras dhe demmyn, ha doen oll an brons dhe Babylon. 18I a gemmeras dhe-ves an kalteryow, an reuvow, an gwelsigow-porv, an basonyow, an loyow-ledan, hag oll an lestri a vrons may hwrens menystra gansa. 19Kapten an withysi a gemmeras an pojeryow ynwedh, an padellow-tan, an basonyow, an kalteryow, an golowbrennyer, ha'n bollow-offrynn, ha'n re owrek ha'n re arghansek. 20An dhew goloven, an unn mor, ha'n dewdhek tarow a vrons esa yn-dann an selyow, a wrussa myghtern Solomon rag chi an ARLOEDH – an brons a oll an lestri ma o dres poesa. 21Hag a-dro dhe'n kolovenyow, ughelder an unn goloven o etek kevelin, ha'y gompas o dewdhek kevelin; kow o ha'y dewder o peswar bys. 22Ha warnodho yth esa penn a vrons; ughelder unn penn o pymp kevelin; roesweyth ha greunavalow, oll yn brons, a gylghyas penn an goloven. An nessa koloven a'n jevo an keth, gans greunavalow. 23Yth esa hwetek greunaval ha peswar-ugens dhe'n tenwennow; sommenn an greunavalow a veu kans war an roesweyth a-derdro.\n24Kapten an withysi a gemmeras Seraya an pennoferyas, an nessa oferyas Sefania, ha'n tri gwithyas a'n treudhow; 25hag a-dhiworth an sita ev a gemmeras unn soedhek re bia kaslewydh an vreselyoryon, ha seyth gour a gonsel an myghtern a veu kevys y'n sita; ha pennskrifennyas kaslewydh an lu neb a'n jevo charj a elwel pobel an tir yn-bann dhe'n lu; ha tri-ugens gour a bobel an tir a veu kevys a-ji dhe'n sita. 26Ha Nebuzaradan kapten an withysi a's kemmeras, ha'ga dri dhe vyghtern Babylon dhe Ribla. 27Ha myghtern Babylon a's gweskis, ha'ga gorra dhe'n mernans yn Ribla yn pow Hamath. Ytho Yuda eth yn divroedh yn-mes a'y dir.\n28Hemm yw an niver a dus a veu kemmerys yn divroedh gans Nebukadnessar: y'n seythves blydhen, tri mil Yedhow ha tri warn ugens; 29y'n etegves blydhen a Nebukadnessar ev a gemmeras yn divroedh a-dhiworth Yerusalem eth kans den ha dewdhek warn ugens. 30Y'n tressa blydhen warn ugens a Nebukadnessar, Nebuzaradan kapten an withysi a gemmeras yn divroedh seyth kans den pymp ha dew-ugens; oll an dus o peswar mil hwegh kans.\nYehoyakin Livrys hag Enorys yn Babylon\n31Y'n seytegves blydhen warn ugens a divroedh Yehoyakin myghtern Yuda, y'n dewdhegves mis, y'n pympes dydh warn ugens a'n mis, Evil-merodak myghtern Babylon, y'n vlydhen may tallathas reynya, a dhrehevis penn Yekoyakin myghtern Yuda, ha'y dhri yn-mes a'n prison; 32ev a gewsis dhodho yn kuv, ha ri dhodho esedh a-ugh esedhow an vyghternedh erell esa ganso yn Babylon. 33Ytho Yekoyakin a worras a-denewen y dhillas prison, ha pub dydh a'y vewnans ev a dhybri bara a-ragdho. 34Rag y alowans, alowans pub-dydhyek a veu res dhodho gans myghtern Babylon hedre vo bew, bys yn dydh y vernans.


Compare Bible readings for Galatianys 3 in the ABK and the CEV - Bible Society\nLagha po Fydh\n1A hwi dus Galatia, dus foll! Piw re'gas husas,3:1 husas: War-lergh re a'n dornskrifowhusas, ma nag owgh gostydh dhe'n gwir. may feu diskwedhys dherag agas lagasow Yesu Krist dhe vos krowsys? 2Hemma unnsel a vynnav dyski genowgh: A dhegemmersowgh hwi an Spyrys der oberow an lagha po dre grysi an pyth a glewsowgh?3:2 po dre grysi an pyth a glewsowgh: Greka po dre glewans a fydh. 3Owgh hwi mar foll? Hwi a dhallathas gans an Spyrys: esowgh owth assaya diwedha lemmyn gans an kig? 4A wodhevsowgh kemmys yn euver – a pe yn euver devri? 5Ev neb a dharbar ytho an Spyrys dhywgh hag oberi gans galloes ynnowgh, a wra ev y wul der oberow an lagha po dre grysi an pyth a glewsowgh?3:5 po dre grysi an pyth a glewsowgh: Greka po dre glewans a fydh. 6Kepar dell ‘grysis Abraham yn Duw hag akontys veu hemma dhodho rag ewnder’, 7godhvydhewgh ytho an re ma, an dus a fydh, dhe vos mebyon Abraham. 8Skryptor, ow ragweles Duw dhe justifia an Jentilys dre fydh, a dharganas an aweyl dhe Abraham: ‘An Jentilys oll a vydh benniges ynnos’, 9ytho an re a fydh yw benniges war-barth gans Abraham, an den a fydh.\n10Rag myns a fydh yn oberow an lagha yn-dann molleth; rag skrifys yw, ‘Milligys yw pubonan na bes yn oll an gorhemmynnow skrifys yn lyver an lagha, orth aga gul.’ 11Apert yw nag yw denvyth justifiys der an lagha a-wel dhe Dhuw, rag ‘An den gwiryon a vew dre fydh.’ 12Nyns yw an lagha selys war fydh, mes, ‘Neb a wrello an oberow a vew ynna.’ 13Krist a'gan dasprenas dhiworth molleth an lagha hag ev gwrys molleth ragon, rag skrifys yw, ‘Milligys vydh peub yw kregys war brenn’, 14may teffo bennath Abraham dhe'n Jentilys yn Krist Yesu, may kemmerryn ni ambos an Spyrys dre fydh.\nAn Lagha ha'n Ambos\n15A vreder, my a gews herwydh ensampel den a'n bys ma. Kemmynnskrif neb den, pan vo fastys, ny'n defend denvyth, na ny worr denvyth gorhemmynnow erell ynno. 16Y feu leverys an ambosow dhe Abraham ‘Ha dh'y hasenn.’ Ny leverir ‘Ha dhe'n hasennow’, kepar dell ve a-dro dhe lies, mes a-dro dhe onan, ‘Ha dhe'th hasenn’, hag yw Krist. 17Mes my a lever hemma: kevambos fastys kyns gans Duw, nyns yw defendys gans an lagha a dheuth peswar kans blydhen ha deg warn ugens a-wosa, may fo an ambos diswrys. 18Rag mars yw an eretons devedhys a'n lagha nyns usi ev a'n ambos namoy; Duw a'y ras a'n ros dhe Abraham dre gevambos.\n19Prag ytho an lagha? Keworrys veu3:19 Keworrys veu: Henn yw, keworrys dhe'n ambos. drefenn drogoberow, erna dheffo an hasenn may feu gwrys dhedhi an ambos, ordenys der eledh, yn leuv mayn. 20Nyns yw mayn neppyth unnsel rag unn parti, mes Duw yw onan.\nPorpos an Lagha\n21Ytho yw an lagha erbynn ambosow Duw? Bynner re bo! Rag mar pe lagha res a allsa bewhe, ewnder a via devri dhiworth lagha; 22mes an Skryptor re dhegeas pup-tra yn-dann begh may fo an ambos dre fydh yn Yesu Krist res dhe'n re a grys.3:22 may fo an ambos dre fydh yn Yesu Krist res dhe'n re a grys: Po may fo an ambos res, dre fydh Yesu Krist, dhe'n re a grys.\n23Kyns bos fydh devedhys, yth eson ni gwithys yn-dann lagha, prisonys bys pan ve an fydh diskudhys wortiwedh, 24ytho an lagha o agan mester orth agan dri war-tu ha Krist, rag may fen ni justifiys dre fydh; 25ha fydh devedhys, nyns on ni yn-dann vester namoy. 26Rag yth owgh hwi oll mebyon Duw dre fydh yn Krist Yesu, 27rag myns ahanowgh a veu besydhys yn Krist a wiskas Krist. 28Ny yllir bos namoy Yedhow na Grek, na keth na den rydh, na gorow na benow, rag yth owgh hwi oll onan yn Krist Yesu, 29ha mars owgh hwi dhe Grist, ytho yth owgh hwi has Abraham, heryon herwydh ambos.


Compare Bible readings for 1 Myghternedh 2 in the ABK and the ESV - Bible Society\n1 Myghternedh2 ABK\n1Lemmyn dydhyow Davydh a dheuth nes rag ev dhe verwel; hag ev a worhemmynnis dh'y vab Solomon, ow leverel, 2‘Yth esov ow mos yn fordh an norvys oll; bydh kolonnek ytho, ha bydh gour, 3ha gwith charj an ARLOEDH dha Dhuw, dhe gerdhes yn y fordhow, dhe witha y ordenansow, y worhemmynnow, y vreusow, ha'y dhustuniow, dell yw skrifys yn lagha Moyses, may hylli siweni yn pup-tra a wredh, ha plepynag may treylydh; 4may kewerro an ARLOEDH y er a veu kewsys ganso y'm kever, ow leverel, “Mar kwra dha fleghes gwitha aga fordh, ow kerdhes a-ragov yn gwiryonedh gans oll aga holonn ha gans oll aga enev, ny fyll dhis gour war dron Ysrael.”\n5‘Kekeffrys ty a woer an pyth a wrug Yoab mab Seruya dhymm, ha'n pyth a wrug ev dhe'n dhew gapten a luyow Ysrael, dhe Abner mab Ner, ha dhe Amasa mab Yether; ev a's ladhas, ha skoellya an goes a vresel yn termyn kres, ow korra an goes a vresel war an grogys esa a-dro dh'y dhiwglun, ha war y eskisyow esa war y dhewdroes. 6Gwra ytho herwydh dha furneth, ha na as y vlew loes dhe dhiyskynn dhe ifarn yn kres. 7Mes bydh kuv orth vebyon Barzillay an Gileadyas, ha bedhens yn mysk an re a dheber orth dha voes: rag yndella y teuthons dhymm pan fiis vy dhiworth Absalom dha vroder. 8Hag yma genes ynwedh Shimei mab Gera, Benyaminyas a Bahurim, neb a'm mollethis gans molleth ankensi y'n jydh mayth yth vy dhe Mahanaym: mes ev a dheuth dhe'm metya orth an Yordan, ha my a dos dhodho re'n ARLOEDH, ow leverel, “Ny wrav vy dha ladha gans an kledha.” 9Rakhenna lemmyn na'n gas heb kessydhyans: rag gour fur osta, ha ty a woer an pyth a goedhvo dhis y wul dhodho. Doro y vlew loes dhe ifarn yn goes.’\n10Ytho Davydh a goskas gans y dasow, hag a veu ynkleudhys yn sita Davydh. 11Ha'n dydhyow may reynyas Davydh dres Ysrael o dew-ugens blydhen: seyth blydhen y reynyas yn Hebron, ha teyr blydhen y reynyas yn Yerusalem. 12Ena Solomon a esedhas war dron Davydh y das; ha'y vyghterneth o fastys yn fyrv.\nReyn Solomon yw Fastys\n13Ena Adoniya mab Haggith a dheuth dhe Bathsheba mamm Solomon. Ha hi a leveris, ‘A wre'ta dos yn kres?’ Yn-medh ev, ‘Yn kres.’ 14Ena yn-medh ev, ‘Yma dhymm neppyth dhe leverel dhis.’ Yn-medh hi, ‘Kows.’ 15Yn-medh ev, ‘Ty a woer y feu an wlaskor dhymm, hag oll Ysrael a settyas aga fas warnav dhe reynya. Mes an wlaskor re beu treylys a-dro, ha res eth dhe'm broder, rag y feu dhodho dhiworth an ARLOEDH. 16Ha lemmyn my a wovynn unn gorholedh ahanas; na'm nagh.’ Yn-medh hi dhodho, ‘Kows.’ 17Hag ev a leveris, ‘Kows, my a'th pys, gans Solomon an myghtern, rag ny wra ev dha nagha, may rollo dhymm Abishag an Shunammyades avel gwreg.’ 18Ha Bathsheba a leveris, ‘Da lowr, kewsel a wrav gans an myghtern ragos.’\n19Yth eth Bathsheba ytho dhe vyghtern Solomon, rag kewsel ganso a-barth Adoniya. Ha'n myghtern a sevis dh'y metya, hag a omblegyas orti; ena ev a esedhas war y dron, hag ordena kador dhe vos settys rag mamm an myghtern; ha hi a esedhas orth y leuv dhyghow. 20Ena yn-medh hi, ‘Yma hwans dhymm dhe unn govynnadow byghan ahanas; my a'th pys, na wra y skonya dhymm.’ Yn-medh an myghtern dhedhi, ‘Govynn orthiv, ow mamm; rag ny wrav y skonya dhis.’ 21Yn-medh hi, ‘Re bo Abishag an Shunammyades res dhe Adoniya avel gwreg.’ 22Myghtern Solomon a worthybis hag a leveris dh'y vamm, ‘Prag y hwovynnydh Abishag an Shunammyades dhe vos res rag Adoniya? Govynn an wlaskor ragdho ev ynwedh. Rag ev yw ow hottha broder; govynn ragdho ev, ha rag Abiathar an oferyas, ha rag Yoab mab Seruya.’ 23Ena myghtern Solomon a dos re'n ARLOEDH, ow leverel, ‘Re wrello Duw dhymm yndella ha moy ynwedh, mar ny gewsis Adoniya an ger ma erbynn y vewnans y honan. 24Lemmyn ytho, dell vew an ARLOEDH, neb a'm fastyas ha'm settya war dron ow thas, ha neb a wrug chi ragov dell ambosas, Adoniya a vydh gorrys dhe'n mernans hedhyw.’ 25Ytho myghtern Solomon a dhannvonas dre leuv Benaya mab Yehoyada; hag ev a goedhas warnodho may ferwis.\n26Yn-medh an myghtern dhe Abiathar an oferyas, ‘Ke dhe Anathoth, dhe'th parkow dha honan, rag ty a dhervynn an mernans. Mes ny wrav vy dha ladha yn eur ma, rag ty a dhug argh an Arloedh DUW a-rag Davydh ow thas, ha drefenn ty dhe wodhav oll an keth ankenyow may hwodhevis ow thas ynna.’ 27Ytho Solomon a wordhellos Abiathar dhiworth oferyaseth an ARLOEDH; ow kewera yndella ger an ARLOEDH, a leveris a-dro dhe ji Eli yn Shilo.\n28Pan dheuth an nowodhow dhe Yoab – rag Yoab a assentsa gans Adoniya, kyn na assentsa gans Absalom – Yoab a fias dhe dylda an ARLOEDH, hag a dhalghennas kern an alter. 29Y feu leverys dhe vyghtern Solomon, ‘Yoab re fias dhe dylda an ARLOEDH, hag otta, yma ev ryb an alter.’ Ena Solomon a dhannvonas Benaya mab Yehoyada, ow leverel, ‘Ke, koedh warnodho.’\n30Ytho Benaya a dheuth dhe dylda an ARLOEDH, ha leverel dhodho, ‘An myghtern re erghis, “Deus mes.” ’ Yn-medh ev, ‘Na dhov, mes my a verow omma.’ Ytho Benaya a dherivas hemma dhe'n myghtern, ‘Yndella yn-medh Yoab, hag yndella y hworthybis dhymm.’ 31Yn-medh an myghtern dhodho, ‘Gwra dell leveris ev: koedh warnodho, ha'y ynkleudhyas. Yndella ty a gemmer dhiworthiv ha dhiworth chi ow thas kabel an goes gwiryon a wrug Yoab y skoellya. 32Ha'n ARLOEDH a wra dh'y woes dehweles war y benn ev y honan, rag heb godhvos ow thas Davydh, ev a goedhas war dhew wour moy gwiryon ha gwell agesso ev, ha'ga ladha gans an kledha: Abner mab Ner, kapten lu Ysrael, hag Amasa mab Yether, kapten lu Yuda. 33Dehweles a wra aga goes war benn Yoab, ha war benn y has bys vykken; mes dhe Davydh, ha dh'y has, ha dh'y ji, ha dh'y dron, y fydh kres bys vykken dhiworth an ARLOEDH.’\n34Ytho Benaya mab Yehoyada eth yn-bann hag a goedhas warnodho, ha'y ladha; hag ynkleudhys veu yn y ji y honan y'n gwylvos. 35An myghtern a worras Benaya mab Yehoyada yn y le dres an lu, ha'n myghtern a worras Sadok an oferyas yn le Abiathar.\n36Ena an myghtern a dhannvonas hag a elwis Shimei, hag yn-medh ev dhodho, ‘Drehav chi ragos yn Yerusalem, ha trig ena, ha na wra mos alena dhe dyller arall vytholl. 37Rag y'n jydh mayth edh yn-mes, ha mos dres an keynres Kidron, godhvydh yn sertan, ty a wra merwel; dha woes a vydh war dha benn dha honan.’ 38Yn-medh Shimei dhe'n myghtern, ‘Da yw an ger: dell leveris ow arloedh an myghtern, yndella y hwra dha was.’ Ytho yth esa Shimei trigys yn Yerusalem lies dydh.\n39Y hwarva dhe benn teyr vlydhen, y tienkas dew was a Shimei dhe Akish mab Maaka myghtern Gath. Leverys veu dhe Shimei, ‘Otta, yma dha wesyon yn Gath.’ 40Shimei a sevis, ha dibra y asen, ha mos dhe Akish yn Gath rag hwilas y wesyon. Ytho Shimei eth ha dri y wesyon dhiworth Gath. 41Leverys veu dhe Solomon, bos Shimei gyllys dhiworth Yerusalem dhe Gath, hag ev dhe vos dehwelys. 42An myghtern a dhannvonas ha gelwel Shimei, ha leverel dhodho, ‘A ny wrug vy dhis gul ti re'n ARLOEDH, ha'th warnya, ow leverel, “Y'n jydh mayth edh yn-mes, ha kerdhes dhe dyller arall vytholl, godhvydh yn sertan, ty a wra merwel?” ha ty a leveris dhymm, “Da yw an ger; my a'n goslow.” 43Prag na wruss'ta gwitha an ti re'n ARLOEDH, ha'n gorhemmynn a worhemmynnis vy dhis?’\n44Ynwedh an myghtern a leveris dhe Shimei, ‘Ty a woer y'th kolonn oll an drog a wrussys dhe Davydh ow thas; ytho an ARLOEDH a attal dha dhrog war dha benn dha honan. 45Mes myghtern Solomon a vydh bennigys, ha tron Davydh a vydh fastys a-rag an ARLOEDH bys vykken.’\n46Ena an myghtern a worhemmynnis dhe Benaya mab Yehoyada; hag ev eth yn-mes, ha koedha warnodho, may ferwis. Yndella an vyghterneth a veu fastys yn leuv Solomon.


Bronn - Wikipedia\nRag usyansow erel, y hweller Bronn (klerheans)\ngwagren dethel, rann a'n brest\nthoraks, gnas reydh eylradh\nAn vronn (po diwvron) yw organ war vrest korfow tus ha primatys erel yn-dann an dhiwskodh. Yma'n korf denel dhe dhiwvron. Yma dhe ha mebyon ha mowysi diwvron pan yns dinythys, mes dres kedhorieth diwvron benenes a dyv moy ha moy gweladow. Yma gwagrennow tethel y'n dhiwvron a askow leth.\nYma dhe vebyon diwvron ynwedh. Y's teves diwvron tus an keth kesweyth ha diwvron benenes, mes dell yw usys, le yns i. Ny yll tus usya aga diwvron rag bronna, Ny askor aga diwvron leth, a-der dres nebes klevesow po wosa dyghtyans hormonow.\n1 Tyvyans ha furv\nTyvyans ha furv[golegi | pennfenten]\nMowysi a dhispleg diwvron dres kedhorieth drefen hormonow reydh, dre vras estrojen.\nSemlant ha myns diwvron benen a wra varya herwydh elvennow genynnek ha myns gwias blonegek ha kelmus. Hormonow a wari rann ynwedh.\nEstrojen a weres tevyans gwagrennow ha pibennow, ha projesteron a gaws displegyans an kellow a askow leth. Prolactin hag oksytocin a gentrynn askorrans leth. Oksytocin a gaws leth dhe frosa dhyworth bronn hag yw provya leth.\nNyns yw an dhiwvron an keth myns dell yw usys - onan a yll bos moy ages an arall - mes kemmyn yw hemma.\nDres an menopos, pan wrello nivelyow estrojen lehe, gwias y'n bronnow a leha ynwedh, ha'n bronnow a yll plegya. Studhyans a dhiskwedhas nag yw plegya kawsys gans bronna. Elvennow a yll kawsya plegya yw myns an vronn kyns an veghyegeth gynsa, niver a veghyegethow, menegva mass an korf (body mass index po BMI), megi, oos ha neb kleves ow fisegel.\nKesweyth[golegi | pennfenten]\nBenen ow pronna hy flogh - lymnans gwrys gans Mary Cassatt, 1890\nKres an vronn yw an dethen. An kylghennik yw kylgh byghan a-dro dhedhi. An vronn a gomprehend gwagrennow tethek. Yma dhe bub bronn 15 dhe 20 a bibennow leth. An pibennow a dreusperth an leth askorrys gans an gwagrennow dhe'n tethennow. Wosa benen dhe dhinythu, hy bronnow a dhalleth askorra leth.\nBoosa leth dhe vabanes yw gelwys bronna po maga.\nPorposow[golegi | pennfenten]\nBronnow benen a wari rann yn omdhegyans reydhek denel. I yw onan a'n gnasow reydh eylradh moyha apert. I a wari rann yn tennvos reydhek kesparow. Ynwedh i a re plesour dhe'n venen. Pan vons kentrynnys, myns an bronnow a voghha, patronyow an gwythi war an bronnow a dyv moy apert, ha tethennow a galesha. Dres daromres reydhek, kemmyn yw dhe waska po leuvtosa an bronnow gans an diwla. Treweythyow kosa an bronnow a hwer po kentrynna der anow. Kroghendanow dhe dava yw an bronnow drefen bos dhedha lies penn nerven. Re venenes a yll drehedhes "omdardhow (po orgasmow) bronn". Y'n lyver koth eyndek an Kama Sutra, merkya bronnow gans an ewines po bratha gans an dens yw praktis erotek.\nGallery[golegi | pennfenten]\nGolok ogas war vronnow benen\nBenen an looth Himba yn Namibi. Kemmyn yw dhe venen bos bronn-noth yn hy gonisogeth\nEsel Femen ow protestya\nDiwettha golegyans an folen ma a veu an 30 Ebrel 2022, dhe 14:02.


1 Samuel 29 (ABK) - Bible Society\n1 Samuel29 ABK\nAn Filistysi a Skon Davydh\n1Lemmyn an Filistysi a guntellas oll aga luyow war-barth yn Afek, hag Ysrael a gampyas ryb an fenten usi yn Yezreel. 2Pan esa gwahalyethow an Filistysi ow mos yn-rag gans bagasow a gansow ha milyow, yth esa Davydh ha'y wer ow tremena a-dhelergh gans Akish. 3Yn-medh kaslewydhyon an Filistysi, ‘Pyth usi an Ebrowyon ma ow kul omma?’ Akish a worthybis dhe gaslewydhyon an Filistysi, ‘A nyns yw hemma Davydh, gwas Sowl myghtern Ysrael, neb re beu genev lemmyn an dydhyow ma ha'n blydhynyow ma? Ny gevis fowt vyth ynno a-ban gilfias dhymm bys y'n jydh hedhyw.’ 4Mes kaslewydhyon an Filistysi o serrys ganso; hag yn-medh dhodho kaslewydhyon an Filistysi, ‘Gwra dhe'n gour dehweles, may hallo dehweles dhe'n tyller re beu apoyntys ragdho. Na wres ev mones yn-bann genen dhe'n vatel, rag own ev dhe dhos ha bos eskar dhyn y'n vatel. Rag fatell allsa an gwas ma gwaynya favour y arloedh marnas y fo gans pennow an wer ma? 5A nyns yw hemma Davydh, an gour may kanens anodho an eyl dh'y gila yn donsyow, ha leverel,\n6Ena Akish a elwis Davydh ha leverel dhodho, ‘Dell vew an ARLOEDH, ty re beu ewnhynsek, hag y'm golok yth hevel ewn dhymm ty dhe vones yn-mes ha dones a-ji genev y'n lu; rag ny gevis drog vyth ynnos a-dhia'n jydh may teuthys dhymm bys y'n jydh hedhyw. Byttegyns nyns osta da yn dewlagas an wahalyethow. 7Ytho dehwel lemmyn; ha ke yn kres; na wra travyth dhe displesya gwahalyethow an Filistysi.’ 8Davydh a leveris dhe Akish, ‘Mes pandr'a wrug vy? Pandr'a gevsys y'th was a-dhia'n jydh may teuth vy dhis bys y'n jydh hedhyw, ma na allav mos ha batalyas orth eskerens ow arloedh an myghtern?’ 9Akish a worthybis dhe Davydh ha leverel, ‘My a woer dha vos divlam y'm golok, kepar hag el Duw; byttegyns, kaslewydhyon an Filistysi re leveris, “Ny wra ev mones yn-bann genen dhe'n vatel.” 10Lemmyn ytho sav myttin a-varr, ty ha gwesyon dha arloedh neb a dheuth genes, ha ke dhe'n tyller a wrug vy y apoyntya ragos. A-dro dhe'n drog dherivas, na'n kemmer y'th kolonn, rag ty re wrug yn ta a-dheragov.29:10 ha ke dhe'n tyller a wrug vy y apoyntya ragos. A-dro dhe'n drog dherivas, na'n kemmer y'th kolonn, rag ty re wrug yn ta a-dheragov: Ow siwya an Septuagint. Nyns usi an geryow ma y'n tekst ebrow. Dallethewgh myttin a-varr, ha diberthewgh kettell a'gas eus golow.’ 11Ytho Davydh ha'y wer a sevis myttin a-varr dhe dhehweles dhe bow an Filistysi. Mes an Filistysi eth yn-bann dhe Yezreel.


Salmow 77 (ABK) - Bible Society\nSalmow 77 ABK\nDhe vester an keur: war Yeduthun. Salm a Asaf.\n1My a elwis war Dhuw gans ow lev,\nwar Dhuw y helwis gans ow lev, hag ev a ros skovarn dhymm.\n2Yn dydh ow anken my a hwilas an Arloedh;\now leuv o ystynnys y'n nos, ha nyns o skwith;\now enev a skonyas a gavoes hebaska.\n3My a berth kov a Dhuw, ha moredhek ov vy;\nmy a breder yn town, ha'm enev a glamder. Sela.\n4Ty a syns ow dewlagas yn tifunys;\nmar droblys ov vy ma na allav kewsel.\n5My re brederis a'n dydhyow koth,\na'n blydhynyow usi tremenys seuladhydh.\n6My a berth kov a'm kan y'n nos;\nmy a gews gans ow holonn vy, ha'm enev a hwila yn tiwysyk:\n7‘A wra an Arloedh skonya bynitha,\nhag a ny vydh ev pes da nevra namoy?\n8A hedhis y dregeredh bynitha?\nA fyll y ambos a unn henedh dhe'n nessa?\n9A ankovas Duw bos grassyes?\nA dhegeas ev y druedh yn sorr?’ Sela.\n10Ha my a leveris, ‘Hemm yw ow gwannder,\nleuv dhyghow an Ughella dhe vos treylys.’\n11My a berth kov a wriansow an ARLOEDH;\ndevri, my a berth kov a'th varthusyon kyns.\n12My a breder ynwedh a'th oberow oll,\nha my a gews a'th wriansow.\n13Dha fordh, A Dhuw, yw sans.\nPana dhuw yw meur avel agan Duw ni?\n14Ty yw an Duw a wra marthusyon;\nty re dherivas dha nerth yn mysk an bobel,\n15Gans dha vregh ty re brenas dha bobel,\nmebyon Yakob ha Yosep. Sela.\n16An dowrow a'th welas, A Dhuw,\nan dowrow a'th welas hag a borthas own;\nan downderyow ynwedh a grenas.\n17An kommol a dhiveris dowr,\nan nevow a wrug tros;\ndha sethow ynwedh a lughesis a-les.\n18Lev dha daran esa y'n korwyns;\nan lughes a wolowis an norvys;\nan nor a dhegrenas ha krysya.\n19Yma dha fordh y'n mor,\nha'th hynsyow y'n dowrow meur;\nha nyns yw olow dha dreys aswonnys.\n20Ty a hembronk dha bobel avel deves\ndre leuv Moyses hag Aron.


2 Samuel 12 (ABK) - Bible Society\n2 Samuel 12 ABK\nProfoesans Nathan erbynn Davydh\n1An ARLOEDH a dhannvonas Nathan dhe Davydh. Ev a dheuth dhodho, ha leverel dhodho, ‘Yth esa dew wour yn neb unn sita, an eyl rych ha'y gila boghosek. 2Yth esa dhe'n golusek niver bras a flokkys ha chatel; 3mes nyns esa dhe'n boghosek travyth marnas unn oenes vyghan, re brensa. Ev a's magas, ha hi a devis ganso ha gans y fleghes; hi a dhybri a'y bastell, hag eva a'y hanaf, ha growedha yn y askra, ha hi o kepar ha myrgh dhodho. 4Hag y teuth tremenyas dhe'n golusek, mes ny'n jevo an golonn dhe gemmeres a'y flokkys y honan na'y jatel dhe bareusi rag an tremenyas neb re dhothya dhodho, mes ev a gemmeras oenes an boghosek, ha'y fareusi rag an gour re dhothya dhodho.’ 5Ena sorr Davydh a dhewis yn toemm erbynn an gour. Ev a leveris dhe Nathan, ‘Dell vew an ARLOEDH, an gour neb re wrug hemma a dhervynn an mernans; 6res yw ev dhe dhaskorra an oenes pedergweyth, drefenn ev dhe wul hemma, ha drefenn nag esa dhodho truedh vyth.’\n7Ena yn-medh Nathan dhe Davydh, ‘Ty yw an gour. Yndellma y lever an ARLOEDH, Duw Ysrael: My a'th untyas myghtern war Ysrael, ha my a'th telivras yn-mes a leuv Sowl. 8My a ros dhis chi dha vester, ha gwragedh dha vester yn dha askra, ha ri dhis chi Ysrael ha Yuda; ha mar pe henna re vyghan, my a rosa dhis kemmys moy. 9Prag y tispressys ger an ARLOEDH, dhe wul an drog yn y wolok? Ty re weskis Uria an Hittyas gans an kledha, ha kemmeres y wreg dhe vos dha wreg, ha'y ladha gans kledha an Ammonysi. 10Rakhenna ny dreyl an kledha nevra dhiworth dha ji, rag ty re'm dispresyas, ha kemmeres gwreg Uria an Hittyas dhe vos dha wreg. 11Yndellma y lever an ARLOEDH: Awotta, my a dhrehav drog warnas yn-mes a'th chi; ha my a gemmer dha wragedh dherag dha dhewlagas, ha'ga ri dhe'th kentrevek, hag ev a wrowedh gans dha wragedh yn golok an howl ma. 12Rag ty a'n gwrug yn-dann gel; mes my a wra hemma a-rag oll Ysrael, hag a-rag an howl.’ 13Hag yn-medh Davydh dhe Nathan, ‘My re beghas erbynn an ARLOEDH.’ Ha Nathan a leveris dhe Davydh, ‘Lemmyn an ARLOEDH re worras dhe-ves dha begh; ny verwydh. 14Byttegyns, drefenn ty dhe skornya glan an ARLOEDH der an ober ma, an mab yw genys dhis a verow.’\nMab Bathsheba a Verow\n15Ena Nathan eth dh'y ji. Ha'n ARLOEDHa weskis an mab a dhineythis gwreg Uria dhe Davydh, hag ev o pur glav. 16Ytho Davydh a bysis war Dhuw rag an mab; Davydh a benysas, ha mones a-ji ha growedha dres nos war an dor. 17Henavogyon y ji a sevis a-ughto, dh'y dhrehevel dhiworth an dor; mes ny vynnas, na ny dhybris boes gansa. 18Y'n seythves dydh an mab a verwis. Ha gwesyon Davydh a borthas own a dherivas orto bos y vab marow; rag i a leveris, ‘Awotta, pan o an mab yn few, ni a gewsis dhodho, ha ny woslowas orthyn; ytho fatell yllyn derivas orto bos y vab marow? Ev a wra neppyth drog dhodho y honan.’ 19Mes pan welas Davydh bos y wesyon ow hwystra war-barth, ev a wodhva bos y vab marow; ha Davydh a leveris dh'y wesyon, ‘Yw an flogh marow?’ Hag i a worthybis, ‘Marow yw.’\n20Ena Davydh a sevis a'n dor, hag omwolghi, hag ura y honan, ha chanjya y dhillas. Ev eth a-ji dhe ji an ARLOEDH, ha gordhya; ena ev eth dh'y ji y honan; ha pan wovynnas, i a settyas boes dheragdho hag ev a dhybris. 21Ena y wesyon a leveris dhodho, ‘Pandr'yw hemma re wruss'ta? Ty a benysas hag oela rag an flogh pan o ev yn few; mes pan verwis an flogh, ty a sevis ha dybri boes.’ 22Yn-medh ev, ‘Pan o an flogh hwath yn few, my a benysas hag oela; rag my a leveris, “Piw a woer mara pydh an ARLOEDH grassyes dhymm, may fewo an flogh?” 23Mes lemmyn ev yw marow; prag y tegoedh dhymm penys? A allav vy y dhri dhe-dre dhymm arta? Yth av vy dhodho, mes ny dhehwel ev dhymm.’\n24Ena Davydh a gonfortyas Bathsheba y wreg, ha mones dhedhi, ha growedha gensi; ha hi a dhineythis mab, ha'y henwel Solomon. Drefenn an ARLOEDH dh'y gara, 25ev a dhannvonas ger dre leuv Nathan an profoes, ev dhe vos henwys Yedidia,12:25 Yedidia: Styr an hanow yw an ARLOEDH a'n karas. a-barth an ARLOEDH.\nDavydh a Gemmer Rabba\n26Lemmyn Yoab a vatalyas orth Rabba an Ammonysi, ha kemmeres an sita ryel. 27Yoab a dhannvonas kannasow dhe Davydh, ha leverel. ‘My re vatalyas orth Rabba; ynwedh my re gemmeras kastell an dowrow. 28Lemmyn kuntell remenant an bobel war-barth, ha kamp erbynn an sita, ha kemmer hi; poken my a gemmer an sita, ha hi a vydh henwys war-lergh ow hanow vy.’ 29Ytho Davydh a guntellas oll an bobel war-barth ha mones dhe Rabba, ha batalyas orti ha'y hemmeres. 30Ev a gemmeras kurun aga myghtern dhiworth y benn; ha'y foes o talent a owr, hag yth esa ynni men drudh; ha hi a veu gorrys war benn Davydh. Ynwedh ev a dhros yn-mes preydh an sita, kals bras. 31Ev a dhros yn-mes an bobel esa ynni, ha'ga settya dhe lavur gans heskennow, ha pigellow a horn, ha boelyow a horn, hag ev a's gorras dhe lavur orth an kowynnow-brykk. Yndella y hwrug dhe oll sitys an Ammonysi. Ena Davydh hag oll an bobel a dhehwelis dhe Yerusalem.


Compare Bible readings for Dewteronomi 17 in the ABK and the BCN - Bible Society\n1Ny sakrifiydh dhe'n ARLOEDH dha Dhuw ojyon po oen a'n jeves namm po neppyth drog, drefenn ev dhe vos pyth kasadow dhe'n ARLOEDH dha Dhuw.\n2Mar kevir yn agas mysk, a-berth yn onan a'th yetys a wra an ARLOEDH dha Dhuw aga ri dhis, gour po benyn a wra drog a-wel dhe'n ARLOEDH dha Dhuw ha gul treuspass erbynn y gevambos, 3ha mos ha servya duwow erell, ha plegya dhe'n dor a-ragdha, po dhe'n howl po dhe'n loer po dhe oll lu an nev, pyth na wrugavy y worhemmynna; 4pan yw derivys dhis, ha ty a glew anodho, ena gwra y hwithra gans rach. Hag otta, mar pydh an dra fastys dhe wir, y feu an dra gasadow ma gwrys yn Ysrael, 5ena ty a dhre dhe-ves an gour na, po an venyn na, a wrug an dra dhrog ma, bys y'th yetys; ha hwi a labydh an gour po an venyn gans meyn, rag may ferwons. 6Orth ganow dew dhustunier po tri dustunier, an den dampnys dhe'n mernans a vydh ledhys. Ny vydh ledhys orth unn ganow. 7Leuv an dhustunioryon a vydh kynsa warnodho dh'y ladha, ha leuv oll an bobel a-wosa. Yndella ty a garth an drog yn-mes ahanowgh.\nRewlys rag Breusysi\n8Mars yw mater re gales ragos dhe vreusi yntra goes ha goes, yntra ken ha ken, hag yntra strekys ha strekys17:8 yntra goes ha goes, yntra ken ha ken, hag yntra strekys ha strekys: Henn yw yntra sortow dihaval a dhenladh, a genyow lagha, hag a dhrogober garow. , materow a gontroversita a-berth y'th yetys, ena ty a sev hag yskynna dhe'n tyller a wra an ARLOEDH dha Dhuw y dhewis. 9Ty a dheu dhe'n oferysi leviek, ha dhe'n breusyas a serv y'n dydhyow na, ha govynn; hag i a dheriv dhis ervirans an vreus. 10Ena ty a wra war-lergh an ger a dherivons dhis dhiworth an tyller ma a wra an ARLOEDH y dhewis. Gwayt gul war-lergh pup-tra a dhyskons dhis. 11Ty a wra war-lergh an dyskans a dhyskons dhis, ha'n vreus a leverons dhis. Na dreyl a-denewen dhiworth an pyth a dherivons dhis, dyghow na kledh. 12An gour a lavas disobaya an oferyas neb a sev dhe venystra ena dhe'n ARLOEDH dha Dhuw, po an breusyas – an gour na a verow. Yndella ty a garth an drog dhiworth Ysrael. 13Oll an bobel a woslow ha perthi own, ha ny lavasons gul yndella namoy.\nRewlys rag an Myghtern\n14Pan dheudh dhe'n tir a wra an ARLOEDH dha Dhuw y ri dhis ha'y erita ha triga ynno, ty a lever, ‘My a sett warnav myghtern kepar ha'n kenedhlow usi a-dro dhymm.’ 15Gwayt settya warnas myghtern a wra an ARLOEDH dha Dhuw y dhewis. Sett warnas myghtern dhiworth dha vreder. Ny yllydh ri warnas gour estren nag yw dha broder. 16Saw na geves dhodho y honan niver bras a vergh, ha na wres dhe'n bobel dehweles dhe Ejyp rag may kaffons mergh moy, rag an ARLOEDH re leveris dhywgh, ‘Na dhehwelewgh nevra y'n fordh ma arta.’ 17Na vedhes dhodho y honan benynes pals, ma na dreyl y golonn a-denewen; na kavoes dhodho y honan meur a arghans hag owr.\n18Pan vydh esedhys war dron y ruvaneth, ev a skrif ragdho y honan dasskrif a'n lagha ma war lyver, dhiworth an lyver usi dhe'n oferysi leviek17:18 dhiworth an lyver usi dhe'n oferysi leviek: Po dhiworth an bennfenten usi dhe'n oferysi leviek, po yn golok an oferysi leviek.. 19Y fydh ganso, hag ev a red ynno oll dydhyow y vewnans, rag may tysko dhe berthi own a'n ARLOEDH y Dhuw, dhe waytyas gul oll geryow a'n lagha ma, ha'n ordenansow ma, 20rag na vo y golonn ughelhes a-ugh y vreder, ha rag na dreyllyo a-denewen dhiworth an gorhemmynn dyghow na kledh, ha rag may hirhaho y dhydhyow war y ruvaneth, ev ha'y vebyon, yn mysk Ysrael.


2 Samuel 20 (ABK) - Bible Society\n2 Samuel20 ABK\n1Y hwarva bos gour Belial ena, ha'y hanow Sheba mab Bikri, Benyaminyas. Ev a hwythas an hirgorn ha garma,\n‘Nyns eus dhyn rann vyth yn Davydh,\nna eretons yn mab Yesse.\nPub gour dh'y dylda, A Ysrael!’\n2Ytho pub gour a Ysrael a asas Davydh ha holya Sheba mab Bikri; mes gwer Yuda a holyas aga myghtern yn fyrv dhiworth an Yordan bys Yerusalem.\n3Davydh a dheuth dh'y ji yn Yerusalem; ha'n myghtern a gemmeras an deg iswreg re assa dhe witha an chi, ha'ga gorra yn chi yn-dann with. Ev a brovias ragdha, mes ny wrug ev mos a-bervedh dhedha. Ytho i a veu gwithys yn-dann alhwedh bys dydh aga mernans, kepar hag yn gwedhowses.\n4Ena yn-medh an myghtern dhe Amasa, ‘Galw gwer Yuda dhymm a-ji dhe dri dydh, ha bydh omma dha honan.’ 5Ytho Amasa eth dhe gelwel gwer Yuda war-barth; mes ev a dhelatyas dres an termyn re bia apoyntys dhodho. 6Yn-medh Davydh dhe Abishay, ‘Lemmyn Sheba mab Bikri a wra moy drog dhyn es dell wrug Absalom. Kemmer gwesyon dha vester ha'y helghya, poken ev a gyv ragdho sitys krev, ha diank ahanan.’ 7Ena yth eth yn-mes war y lergh gwer Yoab, ha'n Kerethysi, ha'n Pelethysi, hag oll an gasoryon; hag i eth yn-mes a Yerusalem dhe helghya Sheba mab Bikri. 8Pan esens orth an men bras usi yn Gibeon, Amasa a dheuth a-dheragdha. Lemmyn Yoab o gwiskys yn y dhillasenn vreselek, ha warnedhi yth esa grogys gans kledha yn y woen fastys war y glun, ha pan eth yn-rag y koedhas yn-mes. 9Yn-medh Yoab dhe Amasa, ‘Os'ta yn yeghes, ow broder?’ Ha Yoab a settyas dalghenn yn barv Amasa gans y dhorn dhyghow dhe amma dhodho. 10Mes ny attendyas Amasa an kledha yn dorn Yoab, hag ev a'n gweskis ganso yn y dorr, ha'y golodhyon a dhinewis yn-mes dhe'n dor. Ny'n gweskis arta, hag ev a verwis.\nEna Yoab ha'y vroder Abishay a helghyas Sheba mab Bikri. 11Hag onan a wer yowynk Yoab a sevis rybdho ha leverel, ‘Piwpynag a faver Yoab, ha piwpynag a vydh rag Davydh, es ev war-lergh Yoab!’ 12Yth esa Amasa ow rolya yn y woes yn kres an fordh. Ha pan welas an gour bos oll an bobel ow hedhi ena, ev a removas Amasa mes a'n fordh dhe'n gwel, ha tewlel kweth warnodho. 13Pan veu removys dhiworth an fordh, oll an bobel eth yn-rag war-lergh Yoab dhe helghya Sheba mab Bikri.\n14Sheba20:14 Sheba: Ebrow Ev. a dremenas dre oll loethow Ysrael bys Abel Beth-maaka ha dre oll pow an Bikrysi, hag i a omguntellas, ha holya war y lergh bys y'n sita. 15Oll an bobel esa gans Yoab a dheuth hag omsettya a-dro dhodho yn Abel Beth-maaka; i a grugyas gweyth-esedhva erbynn an sita, hag y sevis erbynn an fos a-ves; hag i a weskis an fos gans hor'bennow, dh'y dri dhe'n leur. 16Ena benyn fur a armas dhiworth an sita, ‘Goslowewgh! Goslowewgh! Leverewgh, my a's pys, dhe Yoab, “Deus nes may hallav kewsel genes.” ’ 17Ev a nesas dhedhi, ha'n venyn a wovynnas, ‘Os'ta Yoab?’ Hag ev a worthybis ‘Ov.’ Ena hi a leveris, ‘Goslow orth geryow dha vaghteth.’ Hag ev a worthybis, ‘Yth esov ow koslowes.’ 18Ena yn-medh hi, ‘I a leveri yn dydhyow koth, “Govynnens kusul yn Abel,” hag yndellma y hworfennens an mater. 19My yw onan a'n re yw kosel ha lel yn Ysrael. Ty a hwila distrui sita yw mamm yn Ysrael. Prag y fynnydh kollenki ertach an ARLOEDH?’ 20Yoab a worthybis, ‘Pell bedhes, pell bedhes dhiworthiv, my dhe gollenki po dhe dhistrui! 21Nyns yw an mater yndella. Mes gour a vro venydhyek Efraym, Sheba mab Bikri y hanow, re dhrehevis y leuv erbynn an myghtern, erbynn Davydh. Delivrewgh ev y honan, hag yth av dhiworth an sita.’ Yn-medh an venyn dhe Yoab, ‘Otta, y benn a vydh tewlys dres an fos dhis.’ 22Ena an venyn eth dhe oll an bobel gans hy husul fur, hag i a droghas dhe-ves penn Sheba mab Bikri ha'y dewlel dhe Yoab. Ytho ev a hwythas an hirgorn, hag i eth dhiworth an sita, pub gour dh'y dylda. Ha Yoab a dhehwelis dhe Yerusalem dhe'n myghtern.\n23Lemmyn yth esa Yoab war oll lu Ysrael; yth esa Benaya mab Yehoyada war an Kerethysi ha'n Pelethysi; 24yth esa Adoniram20:24 Adoniram: Amendys war-lergh 1 Myghternedh 4:6 ha 5:14. Ebrow Adoram. war an re gorrys dhe hwel krev; Yehoshafat mab Ahilud o an kovadhor; 25Sheva o skrifennyas; Sadok hag Abiathar o oferysi; 26hag Ira an Yairyas ynwedh o oferyas dhe Davydh.


Menkov Donyerth Ruw - Wikipedia\nMenkov Donyerth Ruw\nAn Hanter Karreg Aral (cledh) ha Men Donyerth Ruw (dyghow) yn 2007\nMen Donyerth Ruw (Sowsnek: King Doniert's Stone) yw dew ddarn a grows afinys a'n 9ves kansvledhen, desedhys ogas dhe Ryskarasek, Goon Brenn, Kernow . Y krysir an kovskrif dhe enora Donyerth, Myghtern Kernow a verwis a-dro dhe 875OK.\nY'n 5ves kansvledhen, Kristonedh a veu komendys dhe Gernow yn kynsa gans menegh dhyworth Kembra hag Iwerdhon. Y krysir dell wrussa an gannasow eglos a-varr drehevel krowsow prenn dhe dhiskwedhes yn le may feu movys tus may wrella treylya dhe Grist. Wosa termyn drehevys veu krowsow karrek dhe enora an tyller.\nAn tyller[golegi | pennfenten]\nAn tyller a gomprehend remenans dew ddarn a goloven krows growan a'n 9ves-11ves kansvledhen, tremen yn-dann dor ha stevel shap krows yn-dann an krowsow. Y krysir bos an stevel ha tremen remenans bal sten po oratry. Ughelder an grows dhe'n north, henwys "Men Donyerth" yw 1.37m (4 tr. 6 m.) gans panellow a afinans plethys war dri tu ha kovskrif doniert rogavit pro anima kervys yn dornskrif uncyal po enesek. Treylyans an kovskrif yw "Doniert re bysis [dhe hemma vos gwrys] abarth y enev". Y krysir bos an kovskrif ow henwel myghtern leel "Dumgarth" (po "Dwingarth"), Donyerth yn Kernewek hedhyw, kampollys y'n kronikyl a-varr a Gembra henwys Annales Cambriae, a veudhis a-dro dhe 875 OK.\nUghelder an grows dhyghow, henwys "Hanter Men Aral", yw 2.1 m (6 tr. 11 m.) gans panel a afinans plethys war an enep est, toll tenon terrys war an topp ha plinth war woles.\nKowansow[golegi | pennfenten]\nYn 1849 Kowethas Pennsernethel Epskobethek Karesk a wrug kowansow a-dro dhe'n meyn, ow tiskudha dorgell yn-danna. Mr Charles Spence a dhyllas derivas henwys 'Iter Cornubiense' yn lyver termyn an Kowethas. Yma an manylyon ma ynno: 'Wosa drehevel men Donyerth, darn a wrowan dew dunnas ha hanter po moy, an oberoryon a veu gorhemynnys dhe balas war-woles ryb an men aral. Wosa drehedhes downder a eth po naw tros-hys, diskudhys veu toll. Omma i a gavas dorgell furv krows gans hirder a etek tros-hys dhyworth an est dhe'n west ha hwetek dhyworth an north dhe'n soth. Les an dorgell o a-dro dhe beswar tros-hys. An tuow o serth ha'n to rond, pubonan levenys gans toul mar gwastas avel gesys gans gnas an garrek.' An oberoryon arvethys a dheuth dhyworth Bal Kober Karadon Soth (South Caradon Mine) . Derivys an dus bal dhe leverel y vos 'nampyth marnas hwelyow koth', yn geryow erel bal koth.\nAn stevel yn-dann dor a dhalleth avel tremena 8m dhe'n est a'n krowsow, dos ha bos kowfordh ha gorfenna avel stevel furv krows yn-dann an krowsow.\nDyghtys yw an tyller gans Trest Ertach Kernow a-barth English Heritage. Kerri-tan a yll parkya yn rypsav ogas dhe'n tyller. Hedhas yw heb kost dres ourys golow dydh.\nDiwettha golegyans an folen ma a veu an 21 Kevardhu 2021, dhe 07:15.


Compare Bible readings for Jenesis 28 in the ABK and the BCN - Bible Society\nJenesis 28 ABK\n1Ena Ysak a elwis Yakob, ha'y venniga, hag erghi dhodho ow leverel, ‘Na gemmer gwreg a vyrghes Kanan. 2Sav yn-bann, ke dhe Padan-aram, dhe ji Bethuel, tas dha vamm, ha kemmer dhis gwreg alena a vyrghes Laban, broder dha vamm. 3Ha re'th vennikko Duw Ollgalloesek ha gul dhywgh doen frut hag ynkressya ha dos ha bos kemmynieth a boblow, 4ha ri dhis bennath Abraham, dhiso jy ha dhe'th has genes jy, may hylli perghenna an pow mayth esos ow kodriga ynno avel alyon, a ros Duw dhe Abraham.’ 5Ytho Ysak a dhannvonas Yakob yn-kerdh; hag ev eth dhe Padan-aram, dhe Laban mab Bethuel a Aram, broder Rebeka, mamm Yakob hag Esaw.\n6Hag Esaw a welas re wrussa Ysak benniga Yakob ha'y dhannvon dhe Padan-aram dhe gemmeres dhodho gwreg alena; ha pan wrug ev y venniga ev a erghis dhodho, ow leverel, ‘Na wra kemmeres gwreg a vyrghes Kanan.’ 7Ha Yakob a wrug vri a'y das ha'y vamm ha mos dhe Padan-aram. 8Ena Esaw a welas bos myrghes Kanan kasadow yn golok Ysak y das; 9ytho Esaw eth dhe Yshmael ha kemmeres Mahalath myrgh Yshmael mab Abraham, hwoer Nebayoth avel gwreg ragdho, yn mysk y wragedh erell.\n10Ha Yakob eth yn-mes dhiworth Beer-sheba ha mos troha Haran. 11Ev a dheuth dre jons dhe neb unn tyller ha gortos ena dres nos, rag bos an howl sedhys. Ev a gemmeras onan a veyn an tyller ha'y worra yn-dann y benn ha growedha y'n tyller na. 12Hag ev a hunrosas hag otta, skeul a veu drehevys war an nor ha'y fenn ow tochya an nevow, hag yth esa eledh Duw owth yskynna ha diyskynna warnedhi. 13Hag awotta, yth esa an ARLOEDH ow sevel a-ughti, hag yn-medh ev, ‘My yw an ARLOEDH, Duw Abraham dha das ha Duw Ysak. My a re an tir esos ow krowedha warnodho dhiso jy ha dhe'th has. 14Ha'th has a vydh kepar ha doust an dor ha ty a wra omlesa dhe'n howlsedhes, dhe'n howldrevel, dhe'n kledh ha dhe'n dyghow, hag oll teyluyow an norvys a vydh benniges ynnos hag y'th has. 15Hag awotta, yth esov vy genes, ha my a'th with plepynag mayth ylli. My a'th tre arta dhe'n dor ma, rag ny wrav dha asa erna wrylliv an pyth re gewsis dhis anodho.’ 16Ena Yakob a dhifunas a'y gosk ha leverel, ‘Yn sur, yma an ARLOEDH y'n tyller ma, ha ny'n godhyen vy.’ 17Hag ev a borthas own ha leverel, ‘Ass yw euthyk an tyller ma. Nyns yw hemma travyth lemen chi Duw, ha hemm yw an porth a nev.’